url: =Johan 5 | Siantongluan.net\nJohan 5 |\nTua khit ciangin, Jerusalem khua-ah Jew mite biakna pawi kibawl ahih manin Jesuh zong a pai hi.\nJerusalem khuasung Tuu Kongpi a kici gei-ah Hebru pau-in Bethzatha a kici bual khat om a, tua bual kimkotah talap nga a om hi.\nHih talapte sungah a mittaw, a khebai, khutlekhezaw, cina tampi lum phengphang uh hi. (Amaute in tua bualtui a kilawh ding ngakin a om uh ahi hi.\nBang hang hiam cih leh Topa vantung mi khat in tua bual tui lok thei zel a, tui a kilawh khit ciangin tua lai a tung masa penpen ama natna panin a dam hi.)\nTua talapte sung khatah kum sawmthum leh kum giat sung a cina khin mi khat a om hi.\nJesuh in tua cinapa mu a, tua munah sauveipi a lupkhitna a theih ciangin ama kiangah, "Na dam nuam hiam?" ci-in a dot leh\ncinapa in, "Sia aw, bualtui a kilawh ciangin kei hong pua ding kuamah omlo ahih manin, kei ka tun ma-in midang khat a bual sung na tungkhin pahpah hi," ci-in a dawng hi.\nTua ciangin Jesuh in, "Tho in la, na lupna pheek pua-in pai in," a cih ciangin,\ntua cinapa thakhatin dampah a, a lupna pheek la-in a paipah hi. Tua ni pen Sabbath ni hi citciat ahih manin,\nJerusalem khuasunga om Jew mi uliante in cina damkikpa kiangah, "Tuni pen Sabbath ni ahih manin lupna pheek na puak ding ngeina hilo hi," a cih uh ciangin\namah in, "Kei hong damsakpa in, Na lupna pheek la in la pai in, hong ci hi," ci-in a dawng hi.\nTua ciangin amaute in, "Na lupna pheek la in la pai in, hong ci kua ahi hiam?" ci-in a dong uh hi.\nAhi zongin tua munah mi tampi om a, Jesuh paikhia ziau ahih manin cina damkikpa in amah a damsak kua ahi hiam, cih a thei kei hi.\nTua khit ciangin Jesuh in biakinn sungah tua cina dampa mukik a, ama kiangah, "Tu-in na dam khinta hi. Mawhna bawl nawn kei in. Tua hi kei leh a siazaw khat na thuak ding hi," a ci hi.\nTua ciangin amah zong pusuak a, Jerusalem khua-a Jew mi uliante kiangah, "Keimah hong damsakpa pen Jesuh ahi hi," ci-in a va ko hi.\nTua ahih manin Jesuh in Sabbath ni-in cina a damsakna hangin amaute in Jesuh bawlsiat ding a kipan uh hi.\nAhi zongin Jesuh in amaute kiangah, "Ka Pa in tuni dongin na sem tawntung ahih manin kei zong ka sep ding mah ahi hi," a ci hi.\nHih bangin ama kampauna hangin amaute in Jesuh thatnuam semsem uh hi. Amah in Sabbath thukham a palsat bek hiloin, Pasian nangawn ka Pa ci ahih manin Pasian tawh a kikimin kiseh hi, ci-in a mawhsak uh hi.\nTua ahih manin Jesuh in amaute kiangah, "A mantakin gen lehang: Tapa in ama thu bek tawh bangmah semlo a, a Pa in a sep a muhteng bek a sem ahi hi. Tua hi a, a Pa in a septeng mah a Tapa in zong a sem ahi hi.\nPa in a Tapa itin, ama septeng mah lak a, mailam hunah zong hih sangin a lianzaw a sep ding lak lai ding ahih manin lamdang na sa mahmah ding uh hi.\nPa in mi sisate nangawn thosakin a nuntaksak mah bangin Tapa in zong a ut peuhpeuh nungtasak thei hi.\nPa in kuama tungah thukhen nasep semlo hi. Mi khempeuh in Pa a zahtak mah bangin Tapa a zahtak theihna dingun Pa in thukhen nasep khempeuh a Tapa tungah a pia hi. Tua ahih manin Tapa a zahtaklo mi khempeuh pen Tapa a sawl Pa Pasian zong a zahtaklo ahi uh hi.\n"A mantakin kong genin-ah: Ka thugennate za-in kei hong sawlpa a um khempeuh a nungta paisuak ding hita hi. Mawhsak thukhenna ngah nawnloin, sihna panin a hingkik ta ahi hi.\nA taktakin ci lehang: A si mite in Pasian Tapa aw a zak hun uh hong tung ding hi bek loin tu-in a hun hong tungkhin hita a, ama aw a za mi khempeuh nungta ding uh hi.\nPa in nuntakna a piaktheih mah bangin Tapa in zong a piaktheihna dingin Pa in a bawl hi.\nAmah pen Mihing Tapa ahih manin thu khentheihna ding aana ama tungah a pia hi.\nHih thu ka hong gen ciangin lamdangsa kei un. Han sungah a om misi khempeuh in ama aw za-in,\nhan sung panin a hong paikhiat uh hun hong tung ding hi. A gamtat hoih mite pen a nungta tawntung dingin hong thokik ding uh a, a gamtat siate ahih leh mawhsak thukhenna a thuak dingin hong thokik ding uh hi.\n"Keima thu guak tawh ka hihtheih bangmah omlo hi. Pasian hong genna bang bekin thu ka khen hi. Keima ut bangin semloin kei hong sawlpa deih bangin sem ka hih manin ka thukhenna thuman hi.\n"Keima thu tawh kisai-ah keimahmah in teci pang leng kuamah in a thumanin sang theilo ding hi.\nTua ahih manin keima-a ding teci a pangding mi khat om a, keima thu genin teci a panna thuman hi, ci-in ka thei hi.\nNote in Johan kiangah thu a dong dingin mi na sawl uh a, amah in note kiangah a thuman hong genzo hi.\nKeimah in mihingte teci panna a kisam ka hi kei a, note in hotkhiatna na ngahtheihna dingun note-a ding ngaihsutna tawh hih thuteng a hong gen ka hizaw hi.\nJohan pen meivak bangin kuangin a taang hi a, ama khuavak sungah tawlkhat nuamsa-in omding na ut uh hi.\nAhi zongin Johan teci panna sangin a lianzaw teci khat ka nei a, tua in: Ka Pa in sepdingin a hong piak tu-a ka sep thute in kei-a dingin teci a pang hi a, Pa in kei a hong sawl taktak ahihna hong kilangsak hi.\nTua ban panin kei a hong sawl Pasian in zong keima-a dingin teci a pang hi. Note in Pasian sawlpa thu umlo na hih manun Pasian aw lah za ngeilo, a maitang lah mu ngeilo, na lungsim uhah zong ama thu a ciinglo na hi uh hi.\nNuntak tawntung ngahtheihna ding lametna tawh Lai Siangtho sung na lim sim mahmah uh a, tua na sim uh Lai Siangtho in keima thu mah genin teci pang napi-in,\nna nuntak theihna dingun kei kiangah nong painuam kei veve uh hi.\n"Hih bangin kong gen ciangin mihingte in hong pahtak ding ka deihna hilo a,\nnote lungsim sungah Pasian itna na neih hetlohna uh ka theihna hang hizaw hi.\nKa Pa thu tawh kei hong pai napi-in na hong sangnuam kei uh hi. Tua hinapi-in midang khatpeuh ama thu tawh hong paitawm leh na sang ding uh hi.\nPasian pahtak theihna ding hanciam nuamloin, note khatlekhat na kiphat theihna ding uh a hanciam mite thugen, a bang hangin um zawsop na hi uh hiam?\nHih bangin ka hong gen ciangin ka Pa kiangah note a hong mawhsak dingpa hi, ci-in hong ngaihsun kei un la, note in suan belin na neih uh Moses pen a hong mawhsak dingpa ahih zawkna thu thei ta un.\nMoses in keima thu gen belin nei ahih manin Moses um taktak hi le uh cin kei zong na hong um ding uh hi.\nAhi zongin Moses laigelh thute umlo na hih manun kei hong bangci uptheih mah ding na hi uh hiam?" a ci hi.\nTedim Lai Siangtho / Laibu: Johan 5


timestamp: atn

url: =Naupangno kum 3 aphapan khat sikzawl kawmah alu bektawh kikhai lenglang :: ZOMI DAILY\nNaupangno kum 3 aphapan khat sikzawl kawmah alu bektawh kikhai lenglang\nposted on 29 August 2017 at 12:36 pm Lomkholna: China, News, Sawltak, World\nNaupangno kum 3 aphapan khat kongvang sikzawl kawmah alu bektawh kikhai lenglang\nCentral China ah naupangno kum 3 bek aphapan khat kongkhak sikzawl kawmkal ah akikhai langlang laitak avengte’n ahunlap in mukha ahih manin, anuntakna ki honkhiathei cihi.\nTua naupang pen numeino khat hi a, inndawlli (Fourth-floor) ii kongkhak Window panin akiasuak dektak, sikzawl kawmkal ah alubek in a awhlingleng hihtuak hi.\nThepaper.cn te genkhiatna ah abeisa Sunday ni in Central China, Hubei Province, Xiaogan khuasung aom Apartment khatah thupiang ci uhhi.\nA innveng te Chen Fangyong akicipa khatin hih naupangno alu bekin a awh lingleng amuh ciangin amanlang in innpualam panin kahto saisai in hongkhiading in kipan hi.\nSikzawn te lento in kahto a, akhetawh sikdawn kikal siksa in, ama pumpi akiatsukloh nadingin akhut langkhat tawh atungah sikzawn khatmah lenkawm hi. Tuakawm in akhut langkhat leh a awmtawh tua naupang akiatsuksuakloh nadingin anuai panin domto in, tawlkhat sungmah anih un awkcip uhhi.\nAveng apaam te’n Firefighters te sampah uh a, Minute 20 khitciang in Firefighter te tungthei uhhi. Tua ciangin tua naupang leh ahonding in anuai pan adomtopa anih un honkhiathei uhhi.\nHih naupang pen amahguak innsung ah aom laitak kici a, anupen mehteh Groceries aleiding in apaipak kici hi.\nNaupang ahonkhiapa Chen Fangyong in agenkhiatna ah amahpen innsung ah a ihmu in ka omlaitak ahihi. Apualam vengkiim tengah gamlum ngeingai ahih manin, ka dakkhiatleh naupangkhat sikzawl kawmkal ah alubek tawh akikhai lenglang kamu hi.\nNaupang pen tangnawnlo tawh kibang a, keizong amanlang in ahuhding in innpualam panin ka kahto saisai hi. Video sungah hihbangdan kamuhkhak zelzel hangin apualam ataktak ah kamukha ngeikei a, apiangtheiding inzong ka lamen kei hi. Hihbangdan in huhna akisam khatpeuh aom ciangin amukha khempeuh in huhnuamding in ka lamen hi ci’n genkhia hi.\nVideo: Neighbour saves Chinese toddler hanging from fourth floor window\nNaupangno ii anu in agenkhiatna ah tua atanu naupangno in vanleiding, Shopping paiding pen zuinuamvetlo ahih manin, cihnading theilo in innah ka nutsiat hi cimawk hi. (azuihnop keilehzong kum 3 bek hipan a, pualel leh hiding hiven)\nSocial Media tungah hihthu ki thehzak in, naupangno ahonkhia Chen Fangyong pen ki pahtawi ngeingai hi. Ahi zongin Firefighters te’n aphual atunnading un Minute 20 takbang hunlamawk uh ahih manin, ki mawhsak mahmah hi.\nRelated: Mawtaw tungpan naupangno khat kiasuk in apei in gawikhalodeuh\nTuaban ah kum 3 bek aphapan naupangno khatguak innah anusia anuzong mawhsakna kammal tampi kigelh ngeingai hi. Agolciang sang kahnuamkeng cileh sanginn ahzong akahsakkei leltam acihtawh… Hih thupiang tungtawn in naupangnei nulepa te’n phawkthak huaihi. Sawltak #zomidaily\nPrevious: North Korea te Missile thaupi lotkhiat Japan gamsungah tusuk ahih manin kibuai litlit\nNext: Bangladesh leh Myanmar kumpi te’n Rohingya hiamtawi migilo te siansuahding geelna nei\nMinam kemcing Upadi (Law – Dan, Ngeina) – 2\nNupa kaal theihding ~ David Tuang\nMyanmar Bible Society ah panpihna puak ding hanthotna


url: =SIMPILNA THUSIM. Agelh ~ Thang Do Khen - Laibu Saal\nHome > Thuluui/Articles > SIMPILNA THUSIM. Agelh ~ Thang Do Khen\nSIMPILNA THUSIM. Agelh ~ Thang Do Khen\n1. I duh mahmah ta zongin pumpi deihzah kisam zaw a, i kin mahmah ta zongin pumpi zawhzah kisam zaw hi.\n2. I gen' nop mahmah hangin a kilawmzah khat om a, i lawmte hawmthawhna in i kikalah tawpna bawl thei hi.\n3. Thuman deih lua-a thuhoih i don keileh ki tukalh dinga, ngaklah lua-a a hun i theih keileh ki paaktawng ding hi.\n4. Pil kisa in i ciakciakleh i vang kiam dinga, kipau ngam ta-kei ci a, i kisan sak luatleh huihlak ki tung ding hi.\n5. Neih khempeuh pholak-a, theih khempeuh pulakna pen kial tun cianga si masa ding cihna ahi hi.\n6. Puan tampi thuapin nuamsa takin i lup hangin, i gei-a khuadam khat i phawk keileh i ihmut kal-in i puan hong kikhenkhiat sak kha ding hi.\n7. I hamphatna pen i lawmte' hamsiatna ahih-a, i suahtakna pen i lawmte' awkcipna a suahleh leitungah mun a neilo mi i hi ding hi.\n8. Lungsim kisuanna in thanemna piangsak-a, thanemna in guallelhna piang sak hi. Tua ahihmanin na neuno khat zong kisuanna hi thei a, themno dong thupi ngaihsutna in gualzawlna piang sak hi.\n9. Kammal in vangliatna nei a, khitui in kipsakna pia hi. I tungah a khasia mite koici daihsak thei ding hiam? Awging daihsakna hilo in lungsim daihsakna hi ding hi.\n10. Nu leh pate' thuman-na pen leitu g nopsakna leh khansauna ahihmanin, khatvei thu nialna ah mat bangzah kiam dinga, i nuntakna hun bang tan kidok ding hiam?\n11. Nang mahmah in na vang ding na top keileh a pualam panin hong kipia theilo hi. Na top zahzah tawh hong kipahtawi toto hi zaw hi.\n12. Tulaitaka a gah i lawhlawhte hunkhat lai-a i nu i pate' suan na hi a, i tate' lawh ding zong i suan leuleu ding hi.\n13. Thuhoih zakna in lung nuam saka, thusia zakna in lung kham sak hi. Lungnopna leh lungkhamna pen eima' bawl' tawm theih ahi hi.\n14. Tulaitaka na pawlte hunkhat cianga na lang dingte hi thei a, tulaitaka na langte zong hunt cianga na lawm dingte hi thei hi. Leitungah a hi kimken bangmah om lo cih ei inla, na kituahpih khemoeuh nang' a' ahih lam phawk in!\n15. Cinate manphatna pen, "Nahoih geel' " hi a, Cidamte' manphatna zong, "Nahoih sep" ahi hi.\n16. Ka pu ka pate' khang panin ka kamsiat dan uh kizom toto na ci hiam? Hi zong himah hi. A hihleh tu in Jesu' khang pan kipan leuleu leng ee, "Leitung khuahun a lai zo Amah bek" ahi hi.\n17. I om na leitung pen kifemna mun hi a, kifemna tualpi-a om i hi hi. Na lawm na gualte, na veeng na paamte koi ah om! Nang koi ah om! Na huhhuhte in hong huh kik kha deh! Hong zuizuite na zui kik kha deh! Zu mun, sa mun-ah sawt na tut luatleh hong ki makhelh kha deh! A min beka tai hilo-in lukhu ngah dinga tai hita in!\n18. Miksite ka dem ohna thu ka phawk hi. Amaute in an tam muleh, "Khuakhal cianga ding" ci uh a, Ke'n an tam mu leng tam nekin, tawm mu leng ka tawm nek hi.\n19. Ka muanhuai kei lua hi. Ka mihinna nangawn ka tel zo kei hi. Guahzuleh ka hanga, ni saleh ka hang hi. Kei sangin a zawng zaw mu leng, "A phadawm hi'ng" kaci a, "Kei sangin a hau zaw mu leng, "Kei a bangci" ka ci zel hi. Nahoih sep ding ka geel-a, midang khat in hoih a sak khat hong genleh ka lung hiang hi. Ka zawh dongin hanciam ning kaci a, haksatna tuak leng, "Kei' a'ding hilo hi'n teh" kaci hi.\nMite lungkim sak ning kaci a, ka kikholhpih peuh pawlbawl' in, mihin tuamtuam tawh ka kilang kawikawi hi. "A kikawm nuntakna a vih a zang himawk veng e" ci-in ka nuntakna taktak a bang himawk hiam cih ka thei nuam hi. Kei-kia-bek ka muanhuai lohlam ka kiphawk hi. Tua ahihmanin ka theih ma-a, "Lawm" hong ci khin Jesu sangin a hoih zaw lawmdang om kei in teh ka ci ta hi.\n20. Mite' van na kawm', na piak kik ding na mangngilh khat ahizongin, lampite, khawlmunte ah a ki mangngilh khat na la ahizongin, mikhat in na huang sungah a na khat a mangngilh kha ahizongin, tua pen nang' a' dingin ni'n suak ahihmanin, a sawtsawt teh a kiim a paam siasakin, a t zaw in a yhuaklawh dinh hi. Guksim, lak simte a hihleh, a gukni leh a lakni pem a genyheij kipatmi ki ciamteh thei ding hi.\n21. "Ka thungetna Pasian in hong dawng" cih ding sangin, "Pasian hong sapna ka dawng" cih ding hi zaw hi. Banghanhhiam vihleh thunget lungngulh theihna hong pia Pasian mah hi a, i nget dingte zong hong phawksak Kha Siangtho hi-in, deihna, ngetna, ngahna a gual diudeu pen Pasian mah ahi hi. Tua teng hong kisinsak nuam-a honh sam hi zaw hi. Tua ahihmanin mihingte' tavuan pen, "PASIAN HU-NGAIHNA" ahi hi.\n22. Pasian i kiangah hong om dingin i nget sangin Ama' kiangah om zaw leng kuamah ai sak lo a, ei' deih i pulak sangin Ama' deih dong zaw leng, ei: deihte sangin Ama' deihte feih huai zaw lai ding hi.\n23. Nisuah, nitum, sak leh khang panin hitaleh Ni a en peuhpeuhte in a mailam uh en lo in a vandak uh hi. Ama: mailam khual lo a, Pasian' a: ding a kioia mikhat, a kipaltuksakte' tungah a et Pasian a lungkim lo ding hi.\n24. I deih bangbang ngena Pasian i buaisak ciangin, Pasian pen i sila a suak sak i hi hi. Pasian' deihna bang hiam cih kan a, Ama' hanhin i buai zawkleh Pasian' sila a suak ki hi pan hi.\n25. Makai i cihte pen a thei pen leh a siam pente hi tuan lo ahihmanin a hawmthawh huai na tampi om ding hi. I hawmthawhnate va gen-a hong sang theilo a hiphial zongin amau tawh i kikal thu ding-ah:- "Amah ka tungsiah, kei a nuaisiah" vih lel theihna in NUNGZUIHNA maan ahi hi.\nTua ahihmanin Nungzuite leh Makaite' theih sing ah :-\n1) Mosi in a zi neih tunhtaangah a khial zaw hi-taleh Miriam in phunsanin a phaklawh hi.\n2) Noah a zukham tungtaangah amah a khial zaw hi-taleh Ham in kamsiatlawh hi.\n3) David pen kumpi khat buang, numei hon tawh a lamna ah Michel in a mawhsak a hangin nau nei thei lo-in a cii'nlawh hi.\nTua ahihmanin :-\n1) Tua ahihmanin makaite sangin siam zaw taleng, hawmthawhbawl' loh ding hong phawk sak hi.\n2) Makaite in zong, Pasian in tua zahtakin hong gumh hi cih kiphawkin, midik mithuman khat in hong kamsiatlawh khak ding kidop huai hi.\n3) Makaite leh nungzuite kikal thu-ah, mitawpni ciangin guptuam, paihtiam om nawnlo dinga, amaan zaw leh a maanlo zaw hong kilang ta ding hi. Tua ni ciangim i hap giapgiapte khawng i tung-et khekhe kha ding hi.\nMakaite' kitel theihna :-\n1) Sawl kumpipa in, "Keizong hih thei ing" ci-in biakna a piakleh innkuan in ahingmanlawh uh hi.\n2) David kumpipa in, "Kei hong mawhsak ding om kei" ci-in Uriah' zi a mawhpih leh baangkua sung buaina veng thei lo hi.\n3) Samson in, "Kei ki muang lel ing" ci-in a nu a pa' thu a manh keileh khansih lawh hi.\nIh hihna i tel keileh mite in hong kamsiatlawh thei in, ei zong a ki hingman lawh thei ahi hi.\nPasian Thu Thang Do Khen Thuluui/Articles\nItem Reviewed: SIMPILNA THUSIM. Agelh ~ Thang Do Khen Description: Rating: 5 Reviewed By: Cinpu Zomi


url: =Samsung Phone Firmware - Zomi Computer and Internet Association\nHome / Android / DOWNLOADS / Samsung Phone Firmware\nSamsung Phone Firmware\nSianzun January 16, 2017 Android, DOWNLOADS\nInformation leh Technology tawh kisai in tuma kum 10 lai en kik pak leng, Computer zong kimu kha mello, a nei sunsun in zong a inn sung tawng uah Bizu ah tawh kalh in, a kin leh a kan nuam khat peuh va pai leh zong a kikoihna bizu kihon selo in, a pua pan kigalet kiukiau hi. Tua hunte ong paito in, 2000 kum pawl panin Computer pen mipi muh theih in ong ki tam zat mahmah ta hi.\nZomi khangno sungah Computer lam pilna a na kan vilvel pawlkhat te hanciamna tawh Zomi Computer and Internet Association (ZOCIA) kipawlna ong kipan khia uh hi. Hih kipawlna huzap in Zomi sung ah Computer leh Technology lam kivei leh ki-uk tuam mahmah cih ding hi.\nTu in tua te hun kantan to in, mikim in i khut peek zungah i tawi ziauziau i Smart phone te in a gil belbul Desktop te, CPU te i nasep theih zah phialphial amah ong sem ta mawk a, leitungbup tuam in i kiho ziauziau thei ta hi.\nTua ahih manin Asia market ah mun ong la mahmah ahi Samsung in a Firmware te uh user te deih hunhun in zat theih leh lak theih ding in hong koih sak uh ahih manin hih anuai a link ah na hawh le ucin na phone zat i Firmware pen Downgrade maw upgrade maw na bawl nop leh na deih na om ding hi.


url: =Sialsawm Pawi ~ Dr. Dal Lian :: ZOMI DAILY\nposted on 25 February 2012 at 9:04 am Lomkholna: Article\nTang lai-a kipan i pu i pate bawl ih ngeina pen kum simin a kizom toto ahi hi. Sialsawm cih pen, Sial = Sial (sawmsial) a cihna hi a, Sawm = hih sawm, bawl sawm, tum cihna ahi hi.\nNungakte inn hong tun uh ciangin inn sung pan nungaknu hong pusuak khia a, tangvalte tawh innka-ah hong tukhawmin la sa zel ciamnuih gen zelin nuam takin om uh hi. Tawl khat khit ciangin innsung lam panin nungaknu naunu, ahih kei leh a nu zu leh sa tawh hong pusuak a, tangvalte hong lui hi. Tangval ten zong lungdam takin hong ne uh a, a gaih valte uh innsung lamah koih kik theih loh ahih manin a Sawm uh-ah ciahpih uh hi.\nLawm ngaipa bel bangmah pia lo uh a, innka kiu khatah tu tuamsak uh hi. A hun khop khit ciangin a lawmte in tangval lawmngaipa ciahsanin a nungaknu tawh hong tukhawm thei ta a, kamsiam hong kipaih ciauciau uh hi. A lawmnu in zong, U nang adingin a tuam vilvela kong koihsak, ci-in zu-cil hai khat leh sate va la a, tangval pan zong zum nuih pipu-in sangin a ne hi.\nKhua a kido khit ciangin kha nih sung bang tawlnga uh a, tua hun sungin innlam nasep inn puah huan bawl cihte seem uh hi. Bang hang hiam cih leh October, November pawlin gam lakah lopa saang thei mahmah a, gamlak vaak nuam lo uh hi. December kha hong hih ciangin kum thak cianga a lokhawh nading mun uh en khol uh a, a logamte uh hawmin, singnuai lak vaat siang uh hi.\nJanuary kha ciangin sing phuuk uh a, a singte keusak uh hi. March kha sungin lo haal uh a, a kaangtum lote tom khawm uh hi. Tua pen Mangtom kici hi. Lo tulsa kho ten ham tom uh hi. March kha bei ciangin a loteng uh hah siang sa-in koih uh a, guahtui ngak uh hi. Khaicite zong vawh-in tuh khin uh hi. Lo khawh nasep pen guahtui a kingak nasep hi a, guahtui a hoih ciangin ann kihau a, guahtuui a ginaat loh ciangin an kihau lo hi.\nTua ahih manin, a kituh khinsa khaicite lim taka hong po, hong khanna dingin, muh theih lohte kiangah huhna na ngen uh hi. Tua muh theih loh pen KHUASIAM kici hi. Tua khuasiam bia dingin khuasunga siampi lian penpa in makaih hi. Tua banga biakna in TUAL BIAKNA kici hi. Tual ih cih pen mun zaang khat peuh hi a, kimawlna mun zaang lian pen TUALPI biakna kici hi. Innmaia zaang INNTUAL kici hi.\nTua TUAL BIAKNA mun khawsung laizang, khaw nawl, ciktui omna ngei khat peuh hi nuam deuh hi. Tualbiakna kibawlna munah suang nih a tung lamin kiphut a, a tungah suang peek khat kikham phei hi. A nunglam zong suang peek khat mah tawh kidaal hi. Tua bangin a mailam bek vangin kibawl hi. Tua tual- suang omna zuanin SIAMPIPA, TUALTEEKTE, TUALPHUISAMTE, TUAL TANUTE (TUANVAITE) khawsungmi khempeuh sik leh taangin va pai uh hi. Amau bawl bangin kisaang hi. Tua tualbiakna a pai ding mi kitamsak lo hi. A diakin numeite kipai sak vet lo hi.\nTualgan pen vok leh bawng hi deuh hi. Sial tampi a khawi khua ten zcng tualgan dingin vok mah zangh uh hi. Vaangteh khua-ah tualbiakna vok tawh a kibawl gige hi a, kum khat sial tawh a biak uh leh thupi kisa lua ahih manin, tua ni SIALSAWM ni ci uh hi. Tanglai Isrealten gan-gawh biakna a neih uh ciangin, tua ganhing in Topa Jesuh limla ahih manin poina leh hemna limlim nei lo ding hi a cih bangun, tual biakna-a tualgan zongh poina hemna nei lo (mittaw lo, a bil heek lo, a gial lo, a vom a hih leh vom kim vet) vive bek na zangh uh hi.\nTualgan a gawh ding uh ciangin vok gawh bangin a tee (lenuai) panin Tei tawh sun/dawt masa uh a, tua khit ciangin tual tanu ten a deek panin sukpum tawh sulum uh hi. Tualgan kisem neen a, khuasiamte ading khen masa uh hi. A muuk, a lei, a sin, a lung, a kal leh a gilzang them khat ciat leh A khedawn teng kaaikhawm uh a, khuasiamte ading ci uh hi. Tualgan a kuan teng ading khenin, a om teng khuasung in milipin ki sawngsaat sak hi. Tua tualbiakna-ah khuasungmi khempeuh zongh kihel hi a cihnopna uh hi.\nKa khua siam ka tui siam, ka phuhpi ka phahpi, ka Pasian ka lungzai, ka nipi ka khapi, ka mualziat ka mualzei, ka gunpi ka thangpi, ka thumapi, ka innbuk, ka Lihli, ka Ciaupi, ka kente, ka mualmau, ka pangdin, ka cilciik, ka mualtom, ka khaankha gun, ka tu tawina ka hei tawina, Ka simgam ka zogam, siam in. Cidamna mulmaamna kong ngetna hi. Tanu tapa kong ngetna hi Sin ciim, lung ciim kong ngetna hi.\nTeek kuun kuaikun kong ngetna hi. Miim za taang za kong ngetna hi. Siingphung pha baalphung pha kong ngetna hi. Vokno dawng, akno dawng kong ngetna hi. Sialno dawng, bawngno dawng kong ngetna hi. Guahtuui khum, guahtuui al kong ngetna hi. Sumnu sumpa kong ngetna hi. Taang guipha, be guipha kong ngetna hi. ZU HONG LUUP INGH, SA HONG GAWH INGH ci hi.\nTual a kithoih ding ciangin khua kiim khua paam khua veengte kiangah Tua ni tua kha ciangin Tualthoihna nei ding hi ungh, ci-in thu ki zasak masa hi. Tua ni-in khua kiimah sawl kibang hi. Sawl kibaang ahih lam tual kithoih ahih lam thei lo-a hong luut khualmi khat peuh a om khaak leh ZEHPHI ci-in, khatvei tualthoihna kibawl kik leuleu hi. Tua banga zaaksaksa khuaveengte khat peuh in tual kithoih hi cih thei gegu napi-a hong luut a om leh ZEHPHI mah kici-in tua khualmi pen in tual kithoihna a sumbei teng liau hi.\nTu hun ciangin, tual biakna kibawl nawn lo ahih manin lawm anneek hun pen gualnopna pawi bekin kizang a, a ni nih ni ciangin khua sunga thau nei teng, saben siam teng, tangval thahaat teng gamkuanin sataang haalin, sahawlin, sataang pangin, tua bangin sa beng ngeeingai uh hi. Tua ni a kimansate a khuazaangun a kicing thei dandanin huan uh a, a kul leh innsa nih leh thum tawh behlap uh hi.\nHuumpi, Sahaang, vompi cihte a mat uh ciangin innsa nih leh thum tawh aai uh a, gual nuam mahmah uh hi. Sabengte khua hong tun uh ciangin khawmualah nungaakte in zu khum mahmah tawh na dawn uh a, gamkuan ten a thau uh lawn uh hi. Hih bangin SIALSAWM pawi pen Zomite biakpiakna lah hi, ngeina lah hi, nopsakna lah ahi hi. Dr. Dal Lian (Tedim Cultural Troupe, Lamka’ kum 2000 Millenium Khuado Pawi Magazine)\nPrevious: Interview with Pu Zokhai (ZAM Founder)\nNext: Banghang ka Email ah Attachment ki khaktheilo hiam?


url: =Kumpi Nihnate 13 | Siantongluan.net\nKumpi Nihnate 13\nKumpi Nihnate 13 |\nJudah kumpi, Ahaziah tapa Joash kum sawmnihlethumna kumin, Jehu tapa Jehoahaz in Samaria panin Israel uk ding kipan a, amah in kum sawmlesagih sung uk hi.\nTopa muhna-ah amah a sia gamta a, Israel-te a khialhsakna, Nebat tapa Jeroboam khialhnate zui hi. Tuate panin amah kihemkhia lo hi.\nTua ciangin Israel-te tungah Topa heh a, amah in Syria kumpipa Hazael khutsung leh Hazael tapa Benhadad khutsungah amaute pia tawntung hi.\nTua ciangin Jehoahaz in Topa tungah thum a, Topa in a thu ngai hi; bang hang hiam cih leh Syria kumpipa in amaute a nenniamna mu hi.\n(Tua ahih ciangin Topa in Israel tungah honpa khat pia hi. Tua ahih manin Syria-te khutsung panin amaute suakta uh hi. Tua ciangin a nidanga bangin Israel-te a inn uhah teng uh hi.\nAhi zongin Israel a khialhsakna, Jeroboam khialhnate panin amaute kihemkhia lo uh a, amaute in tuate zui uh hi. Asherah milim zong Samaria mahah omlai hi.)\nBang hang hiam cih leh Jehoahaz-a dingin galkap sakol tung tuang sawmnga leh leeng sawm leh khe galkap tul sawm bang bek omlai hi. Bang hang hiam cih leh Syria kumpipa in amaute susia-in leivui bangin amaute a bawl hi.\nTu-in Jehoahaz gamtatna a omlaite, ama hih khempeuh, leh ama vangliatna, Israel Kumpite Khang Tangthu Laibu sungah kigelh hi.\nTua ciangin Jehoahaz si a, amaute in Samaria-ah amah vui uh hi. Tua ciangin ama tangin a tapa Jehoash in a uk hi.\nJudah kumpipa Joash kum sawmthumlesagihna kumin Jehoahaz tapa Jehoash in Samaria panin Israel tungah uk ding kipan a, amah in kum sawmleguk sung a uk hi.\nAmah zong Topa muhna-ah a sia gamta hi. Israel-te a khialhsakna, Nebat tapa Jeroboam khialhnate khempeuh panin amah kihemkhia lo a, tua bangmahin amah gamta hi.\nTu-in Jehoash gamtatna a omlaite, ama hih khempeuh, leh Judah kumpipa Amaziah a dona a thahatnate, Israel Kumpite Khang Tangthu Laibu sungah kigelh hi.\nTua ciangin Jehoash si a, ama kumpi tokhom tungah Jeroboam Nihnapa a tu hi. Tua ciangin Israel kumpi dangte tawh Samaria-ah Jehoash kivui khawm hi.\nTu-in a sihna ding natna tawh Elisha a nat ciangin, Israel kumpipa Jehoash ama kiangah paisukin ama mai-ah kap a, "Ka pa, ka pa! Israel mite a hupipa!" ci-in a kiko hi.\nTua ciangin Elisha in ama kiangah, "Thal khat leh thaltangte hong la in," a ci hi. Tua ahih ciangin amah in thal khat leh thaltangte a la hi.\nTua ciangin amah in Israel kumpipa kiangah, "Na thal keek in," a ci hi. Tua ciangin amah in a keek hi. Tua ciangin Elisha in kumpipa khut tungah ama khutte nga hi.\nTua ciangin amah in, "Nisuahna lam tawlet hong in," a ci hi. Tua ciangin amah in hong hi. Tua ciangin Elisha in, "Na thal lawn in," a ci hi. Tua ciangin amah in lawn hi. Tua ciangin amah in, "Topa gualzawhna thaltang, Syria tungah gualzawhna thaltang! Bang hang hiam cih leh amaute na beisak dongin Afek-ah Syria-te na do ding hi," a ci hi.\nTua ciangin amah in, "Thaltangte la in," a ci hi. Tua ciangin amah in a la hi. Tua ciangin amah in Israel kumpipa kiangah, "Tuate tawh leilak sat in," a ci hi. Tua ciangin amah in thumvei satin a khawl hi.\nTua ciangin Pasian mipa ama tungah hehin, "Ngavei ahi a, gukvei ahi zongin na sat ding kilawm hi. Tua hi leh na beisak dongin Syria na satpuk ding hi. Ahih hangin tu-in thumvei bek Syria na satpuk ding hi," a ci hi.\nTua ciangin Elisha si a, amaute in amah a vui uh hi. Tu-in Moab mihonte in sik-hiau sungin tua gam simzel uh hi.\nTua ciangin amaute in misi khat a vui laitakun, amaute a sim dingin a hong pai mihon khat mu uh a, amau zong a misi uh Elisha han sungah lawn uh hi. A misi in Elisha guhte a sukkhak phetin hingkik a, tua ciangin ama khe-in a ding hi.\nTu-in Syria kumpipa Hazael in Jehoahaz hun sung khempeuh Israel mite nengniam hi.\nAhih hangin Topa in amaute hehpihin amaute khasiat a, Abraham, Isaac, leh Jakob tawh a thuciamna hangin amaute lamah amah kihei a, amaute nusialo hi. Tudongin zong ama mite mangngilhlo hi.\nSyria kumpipa Hazael a sih ciangin ama tangin a tapa Benhadad kumpi a suak hi.\nTua ciangin a pa Jehoahaz tung panin gal sungah Hazael in a laksa khuapite Hazael tapa Benhadad tung panin Jehoahaz tapa Jehoash in lakik hi. Jehoash in amah thumvei zo-in Israel khuapite a ngahkik hi.\nTedim Lai Siangtho / Laibu: Kumpi Nihnate 13


url: =Thuthak Tomkimcing 27 Nov 2014 :: ZOMI DAILY\nposted on 28 November 2014 at 10:37 am Lomkholna: Hauthang, Myanmar, News, World, Zomi\nA. Myanmar in online bawl theilo’ Ahih hang viber khakcip nuam\nInternet online tuamtuam te sung pan gamsung gampua thukizakna ah khangno te lengzatzat kahto in khang mahmah ahihi Tua sung ah face zah in athu, ala Maan tampipi leh Video te koih khinzo lo ahih hang in thuthak tomnono athu ,aliim, video manlang mah mah Viber khak nuam uh ahihi. Pau lap ah fake acc kitamzat cih uh hi. Ahizong in Viber azang te in Fake Acc bangcih kithei ahihiam? Dotna khat leh khat kinei ki uh hi. Viber tawh thuthak kihawmsawn te Ulian ten thei nailo tam mahmah lai cih kiza hi.\nB. Khasum khan ding na ut uh leh Siah tampipi pia.\nA (11) veina Pyiduangshu Lotdaw khawmpi ni 34 ni in Taapawng pan Palai U Win Than Tin in khansum khan ding vai thu khauh tak in asun leh Gambup sum zeek thusa Union Minister U Win Sein telgenna nei ki hi. Adiktel gen na ah Khasum abei sa in nasem te kikhan khin zo hi. Sun Khan nazui in van bawl khiat aom kei leh vanman tampi kah thei hi. Mailam ah bang ci ding cih ( Sustainable) ngaihsut zong kul hi.\nNgaihsut ding ah atawntung kumpi nasem kiom a, Nitha lawh nasem ki om hi, Khanglo, Kiamlo kha sum tawh nasem mi leh nitha tawh nasem mi ki om hi. Tuaban ah gamading in nasem te pahtawina ah izang sum om in, tua te Myonee ciang, Pyinee ciang leh Gambup level ciang cih bang in amunmun ah om tek ahihi.\nTulaitak din mun ah Kawlgam sum in manneilo in dausuah a,gamdang sum in man nei hi. Kawl sum dausuah na hang in nasem te sum khan ding hilo hi. Khansum khan ding ideih leh gambup sumpi sumbul lutna siahpiak ei mau tek inzong behlap in khansak kul ahihi. Tua pan in sum ngahna leh Zat khiatna (Balance Budget) avaangkim tak ciang in akul leh akisam namun (Deficit Budget) ki endik tel kik napan in sep tuak te sep ding hi pan ahihi.\nTu a hansum khan ding nagen natung tawh in gambup mimal 50 Million val te sung ah akizang ding ahi Cidamna lam, Siamsin pilna lam, Kiven hut nalam, Dongtuak huihpi guahpi, meimual, Zinling lam leh atuamtuam nasem te dong huam ahih man in sumkhek hang khasum zong khan ding hi cih thu maw sun ding hilo ahihi. cih diktel hilh kikna nei hi.\nC. Kawl te in Minam lai asiam te pahtawi na piading.\nKawl te in Amyotaa Sxapyi suh’ cih kum sim in aneih uh pen 2013 kum ai ding minam lai siam te ahi (Stately) Kawl minam lai thupitak leh zahtak bang tak in azang agelh te, Minam lai akhangsak te 2013 sung ading mipil misiam te, Yangon Minam lamlah hall Amyotaa Yatyung ah 7 Dec 2014 zinglam daak 9:00am pan kipan in bawl ding uh hi. Minam lai neite in amau kumpi thu vaihawm na zumte ah minam kee nam neuno te tawh thupitak in thu vaihawm na aom namunte ah zang thei kim tek uh hi.\nD. NCCT leh MPC te Thailand Chingmai kimuh khopna nei.\n26 Nov 2014 ni in Zingsanglam pan kipan sun hun dong NCCT leh MPC te Thailand gam Chingmai huapi ah kihel kik na kizawl tuah bawl kik uhhi. Bangci kalsuan ding cih gen khiatna thuko diktak thuthang ah theihsak nei nailo uh cih kiza hi.\nE. Tuipi nuai ah khuapi thak kibawl ding.\nJapan Innlam company lian khat ahi Shimizu Corp te in tuipi sung ah mi 5000 om in nasep theih nading Tuipi nuai innpi Ocean Spiral khat lam ding uh hi. Hih Ocean Spiral lamna ding in akisam thukan theihna , Vannam kim ngah theihn ading Technology lam tawh kipawl kum 15 sung hun la kan khia zongkhia ding uh a, US dollar 25 Billion sang tawmzaw lo sum zee khia ding uh hi. Tua khit ciang in Tuinuai innpi lam kipan ding uh a Company zum nasem te, Hotel te, Ansai minthang te kikoih ding cihi. Adung 15km sau in toktol liimdan in lam ding uh hi. Akizawh teh tuikhul neunono a, Company nasem gam 52 te pan nuamtak zang thei ding uh a, tuihual leh huihpi Meimual cihte tawh lungpautau nawnlo in nuamtak nasem thei ding uh ahihi.\nPrevious: Ka phawkkhak vilval kanu kam – 11\nNext: Vondeih Kep Ding – 11 (Pau Khan Kap)\nCihtakna leh Lungsim ki uk zawhna ~ Pu Thomas Khanno\nVondeih Kep Ding – 69 (Dimno’ Pa)\nCovid hunsung kikep danding pawlkhat ~ Dr. Mangsan


url: =Tulaai Leitung Thuthang Tuamtuam Updates April 11, 2014\n· WZC makaihna tawh Zomi Political Talk show April 12, 2014 nitaak nai 5-11Pm dong Chicago khuapi ah nasiatak in kibawlding a live in ettheihding inzong kivaaihawm ihthu kiza hi. Live a etnading makaaiten ahunlap in ongzasakding cihthu ahihi. Khangno gamvaai ukten ngaih huai leh thapiaktheihna aom leh piakhuai mahmah hi. Keizong hunkhat laai in WZC-EC ah kapang ngei a $2,000 bang mahtawh ma kanapang ngeikhin hi. Makaai lamtekhat in Zomi sang Chin kiciphot leeng cihkhat laaigelh ahihman in nasiatak kanial pah leh EC sungpan onghawlkhia dildeel in atawp hilo napi ing ongkipaai ( Malay pau leh Buang himai hi) Kawlgam ki-uk na sang bang khauhzawpian nong chiding hi. Iminam sung ah hihbangte akisam mahmah khat in mu ing.\n· Ingaklah mahmah Kawlgambup mikisimna Census mankhin ziau a, 99% kisim khin ci in kumpi lamte in gen uhhi. ahizong in Code numbat te leh kisim kik nading zong mun pawlkhat omlaai ahihman miphazah taangkokhiat dingpeen kaal 6 bang sawt thei laaiding ci in kumpi lamten gen uhhi. Zogam sung ah 150,000 bang in 914-Zomi kici ding in ki ummawh a dang nengneng tengbel zumhuaiphial zahdong khat in tawm ci in kigen hi. Haupi khua ah zong 100% 914-Zomi ah khum cihthu kizaakbeh hi.\n· Germany gam Berlin khuapi ah asisa Germany Prime Minister luui Willy Brandt phawkna akipia Willy Brandt mihing te ngahding a kilawmthute aseemte akipia minphatna Daw Aung San Suu Kyi April 11,2014 ni in kipia a, thugenna zong kineisak hi. Pi Suu in athugenna sung ah Kawlgam in Democracy ngahnaailo hi cihthu genkhia hi.\n· Kawlgam Yangon khuapi ah Kawlten kumsim abawl Tuibuah pawi kumdangtawh kibanglo in nasiatak in bawlsawm uh ahihman in Kumpi lampan micing ding palik 50,000 sehsa in nei hi ci in April 11,2014 ni in genkhia uhhi. Kawlgam zong kolzawdeuh hiam tukum peen kumdang sang in mipi lawpzaw ci in Mandat lampawl in genkhia uhhi.\n· US gam I Cidamna lam Secretary aseemlaaitak Kathleen Sebelius in April 10,2014 ni in anasep khawlsan ahihman in Preisedent Obama in ama sum sazian leen ahi Slyvia Matthew Burwell tawh laihding in ageelna April 11,2014 ni in taangkokhia hi. Mrs Sebelius peen Obama Care akihongtung February khasung in Website hoihlohna hang in Republican party lampan napanmun pan khawllel in aseemtheilo hiteh ci in asawl uh hia, President Obama in iplahlaai ahihman in seemsak laai hi. Obama Care mipi 7.1 million in lei in aupmawhzah uhsang gualzawhna kingah hi ci in President Obama in ataangkozawh kaal khatna ah Mrs Sebelius in apanmun akhawlsan ahihi. Zomi ten etteh huai kasa mahmah hi mipi ten ongdeihmeello cihkhawng itel leh ipil tateu tazong ei le ei kitel a kihepding mipilte leh mikhangto te daan ahihi.\n· USA gam California state San Francisco khuapi pan tai 140 gamlaatna Orland khuapi kiang ah Tan 12 sangnaupang apua sang Bus pikhat leh FedEx laaihawm Lorry pi nih April 10,2014 ni in kiphukha a mi 10 si hi. Sangnaupang 5 mawtaw hawl nih leh adang 3 te hi a mi 30 vaal liam uh in Bus teng thum kaangtum hi.\n· Australia gam Queensland tung April 11,2014 ni in Cyclone huihpi in naikhat tai 140 tha tawh nawkgawp ahihman in Inn le lo tampi sia in mi tampitak in mei neilo uhhi. Asi aliamtawh kisai bangmah thupulaakna omnaailo phot hi.\n· US President Obama I 2013 kumsum luut kumdangtawh tehna in kiam mahmah a ahizong in kumpi tung siah tampiak mahmah hi ci in IRS ten April 11,2014 ni in pulaakkhia uhhi. President Obama US kumpi te piak khasum $400,000 hi a alaaibuman tawh akigawm 2013 kum asumluut vekpi $481,098 hi ci uhhi. Tualak ah President Obama in Federal Tax $98,169, Illinois state Tax $23,328 pia a, cimawh huhna in $59,251 piakhia ahihman in 201 3 Tax Return ngahbeh hituak hi. Nungkum in $608,611 ngah a A President sepmasak kum in alaaibu bawl Dreams From My Father and The Audacity of Hope cih khawng pha mahmah ahiman in kumsum luut $5.5million leh khasum $400,000 ngah hi. Vice President Joe Biden abel 2013 kum $407,009 ngah ah 23.7% Tax pia ci in White House ten April 11,2014 ni in pulaakkhia uhhi. Adang President te tawh tehna in sumluut tawm mahmah uh a kiamtektek ahihman in lamdang zong kisatek pian hi.\n· Malaysia Vanleeng mang I thuciaptehna Black Box pan aging hilimlim ding a upmawh awging kizataktak ta a amunlian kilim zon mahmah hi. Ahizong in tuisung thuuk luamahmah ahihman in sawtmahmah laaiding khading hi ci in Australia PM Tony Abbott in China gampan April 11,2014 ni in genkhia hi.\n· Ukraine gam nisuahna lam khuapi thum a om Kumpi zum kheempeuh Russia tawh kigawmding a ut hiamtawi te in buluahkhin uha, Russia gam tawh kipawlding mipitung ah thukimna laakna kanei nuam uh ci in ngen uhhi. Ukraine kumpi lamte in April 11,2014 ni ma nathau uh khia a kisikkik in nongluut uhleh mawhmaaina kongpiading uha, hih ni ma nongluutkei uhleh ongnuaipaat mangding ci in thupia uh himah leh Hiamtawite lampan bangmah dawnkikna neilo uhhi. Kumpi te ni ciangtanni tungta himah leh Hiamtawi tenlah thaukhialo Ukraine kumpi lampan lah bangmah nasepna omnaaituanlo hi. Ukraine gamnisuahna lam gamgi dung ah Russia gaalkaap 40,000 leh Vanleeng ,Tanks gaalvan akicing omhi ci in NATO huihlak thukan manzaih pawl in April 11,2014 ni in mukhia ahihman in patau simsim uhhi.\n· Pope Francis in Naupang tung a mawhna abawl Phungzi te ading in Vatican Radio pan April 11,2014 ni in mawhsuutna thuumna neihsak a, Catholic pawlpi te zong naupangte keemcing a Phungzite zong khiallo ding aituam thuumna theihsakna nei hi.\nTuni nasep tam ahihman ongziakaai kha hiing ee ngaihdam bawm ah maw guai te ………….


url: =Tulaai Leitung Thuthang Tuamtuam Updates June 10, 2014\n· Ukraine gam pan kibawl masa ahi leitung ah aminthang mahmah Gaaldona Sik mawtaw BTR-3U namte tuma kum laai in Kawlgam in gamdang pan lei in 10 kiim bek neipan himah leh tulian tak in Kawlgam sung mahmah bawlkhia ta uha, adang settawh kibawl gavan tuamtuam te zong kawlgam sungpan bawlkhia ziahziah ta hi ci in Army Recognition Website te in June 10, 2014 ni in taangkokhia uhhi.\n· Kachin gam Phakant Township Lungkhin khua kiim a a om Suangkhuk te ah tualsuak hilo a mundang pan apai Suangto te anikhat ciangtan in kiciahsak mangkhin ding hi ci in Phakant kumpi lam thuneit ein June 10, 2014 ni in laaihawm khia uhhi. Hih mun a suangto mite lah ah adiak in Zomi-Chin, Rakhaing leh Kawl minam te a hi uhhi.\n· Nepal Prime Minister Ms Sushil Koirala I sapna tawh kizui in Kawlgam Democracy makaaipi lah ahi NLD makaaipi lah ahi Daw Aung San Suu Kyi ongtungdingJune 13 niciang Nepal gam va ngaihhawh zal ding hi ciin NLD zumpi pan June 10, 2014 ni in taangkokhia uhhi.\n· UN mihepih pawl Secretary huhnu ahi Pi Kyung-wha Kang June 10, 2014 ni in Kawlgam sung khualzin kipanta a adiak in Rakhaing gam leh Kachin gamsung a buaina, micimawh te va en kawikawi ding hi. Kawlgam sung ulian pawlkhat tawh zong akimuhkhit ciang June 14,2014 in Kawlgam pan dingkhia kik ding hi.\n· Germany gam nitum na lam pangteng ah June 10, 2014 ni in huaipi leh guahpi nasiatak in nung ahihman in atawmpeen mi 6 asi kimuphot a Singkung lopa leh Inn le lo tampi tak kisia hi.\n· Israel Member of Parliament te in Israel gam President ding teelkhiat na June 10, 2014 ni in nei uh a, Mr Reuven Rivlin mee taang 63% tawh teelkhia uh ahihman in Mr Reuven ahihleh Israel gamte I a 10 na President ongsuak ta ahihi.


url: =America, Cororado State ah mi kithat - TUNGZANG NEWS\nAmerica, Cororado State ah mi kithat\nAmerica, Cororado State, Denver khuapi Aurora Veng sung a om Datsian ( Cinema Hall) sungah July 19,2012 ni-in, Mr.James Holmes (kum 24) a pha khangno khatin Cinema en mipite lakah meikhu bomb khat lawnin, Thau tawh mihonpi kap zial a,, mi 12 si-in 59 liam uh hi. Tua Cinema Film pen " The Dark Knight Rises & Batman " kici a kithohthak ahih manin mipi in kimu nuam mahmah ci hi.\nTua Tangval thau tawipa in puanvom silhin, a maitang tuamcip in Cinema kilah laitak Bomb meikhu a khahkhit teh thau tawh mipi kalzial ahih manin, a si aliam lo teng taikhia ziahziah uh ci hi. A site sungah a tamzaw khangno kum 15-20 kim vive hi-in, a neupen naupang kum 6 khat kihel hi. Thau tawi tangvalpa inn ah apuakkham thei hiamgam om thei lai ding cih FBI te in gen uh a, akim a paam innvengte mundang ah kituahsak ci hi. A hi zongin hih tangvalpa pen hiamgam nasem pawlte tawh kizopna nei lo dingin FBI in gen uh hi.\nHih kikapna hangin, US Preisdent Obama in a site dahpihna tawh US Dialkhai (Flag) a kimlai ciang khaisak in, zahtakna limlahna tawh Minutes 1 sung US gambup daitak in kunsak hi. Tua bek tham loin, US gambup ading Kahna le mauna ni khatin pulak hi. Tua banah hih vai tawh kisai ah akiman hiamgam semte peuh mah US thukhun om bangin nasiatak thubawl ding le a liamte zong huhna piak dingin President Obama in pulak khia hi.


url: =Kipahtawi huai mah ee ~ Pau Khat Suan :: ZOMI DAILY\nposted on 5 August 2021 at 7:47 am Lomkholna: News, Paukhatsuan, Zomi\nAhih hang – – – – – Sangkah khempeuh sang tungphet lai zo hipah lo a, lo kho khempeuh in an hau pah zenzen lo hi. Ommuan, khuadak hiiheei a kipahtawi ding a thatang ut pawlkhat in, damlai a kipahtawi ding lim gen mahmah uh a, luvom simna dan bang keek a miteng a ban pahtawi ponghelte lah amah kipahtawi ding a ut teng hizel kawikawi hi.\nAmah a pahtawi kik ding a a lam-et bangmah-lo teng pahtawi hanciam mahmah bilbel uh a, a pahtawi huai taktakte kipahtawi takpi leh amah kikheng peelmawh ding cih thei uh ahihman in tuate pahtawi nuam hetlo, kimuhmawh bawl citciat uh hi.\nPahtawi huaite pahtawi takpi a, pahtawi huai lopi pahtawi tantan pong hetloh i zattheih a, a pahtawi huai takpi leh takpi lo i khentheih ding kisam leh thupi hi.\nPahtawi genloh, a khaam huai lua mahmah khawng kimaitang-phat a, ki-pumpahtawi gawp pong in i minam sung nak suksiat mahmah hi. Pilna, thu ngaihsut theihna, ciim takpina, thukhualna, thupha bawlna… cihte sang in a-hihna khempeuh a pum-pahtawi pong ding mi kisam zaw lel ahih man in, hih a deihhuai taktakte man neinawnlo sak a, khangthakte’ pilna lunggulhna a kipan ahoih apha thupi ngaihsutna kiamsak in, sawtsawt leh mihai, ngongtat, angsung thei minam suak ding hihang.\nEtlawm tak a Pahtawi ngah ding i ut takpi leh pahtawi tak cing takpi ding hanciam zaw lehang a, a hi veivei leh ciamnuihna ciangkhop a kipahtawi bel ngaihsun pha lehang… khantoh gimnam zaw in um ing.\nTuni in Kua pen Bangci bang in kipahtawi … cih thupi kasa hetkei a, ahi zong in mailam saupi a ong piang ding agah tawh ka etkhop ciang, mihai pahtawina in haina thupi a sa, mihaite’ lalna gam ong suaksak ding cih kimukhol thei ahihman in lungzin huai leh lam-et bei ka sa mahmah hi.\nMore: Kua tawh kiho nawn ding? ~ Pau Khat Suan\nInnsung a kipahtawi, ei’ huang sung ciang a kipahtawi leh khuapi kulhpi kongkhak a kipahtawi.. cihte khensiam lehang maw.. Pau Khat Suan\nPrevious: Aungla N Sang vs Leandro Ataides\nNext: I khuapite ah huhna kipuak, Tedim ip 200 ~ Sia Do Khup


url: =Nisa thuakleh avun kokkhia in si aluang ahehpihhuai mahmah numeino :: ZOMI DAILY\nposted on 3 May 2018 at 4:27 pm Lomkholna: India, News, Sawltak, World\nIndia gamsung ah numeino khat nisa in avun akapkhak ciangin si luangkhia cimawk hi. Tua numeino ii avun pen gultawh kibangin pawlbialbual ahih manin, aki kobawlna in “Snake Girl” peuh kicihsan sawnsawn hi.\nTua numeino ii aminpen Vedika Gupta kici a, amahpen kum 13 bek aphapan khat ahihi. India, Indore khuasung ah aom uh hi a, damlohna namkhat hangin avun thakgawp “genetic disorder ichthyosis” ahih manin, innsung ah ki koihcip denzaw hi.\nMidang ka khangual te alawm agual tetawh gualnuamtak in akimawh uh gal et in ka engmahmah hi. Banghang in hicibang kamsiatna thuakkha sese kahihiam, Pasian in banghangin hihbangin gawtna hongpia ahidiam, bang mawhna neikha kahidiam ci’n keilekei kaki dongthei zelzel hi ci’n genkhia hi.\nDoctors tuamtuam tawh kilak kawikawi in, ahi zongin adamsiang dingin abawlsakthei kuamah omlo hi. Avun akeucip gawploh nadingin anuhding Body Lotion khawngpeuh kipia in, tuabang peuhmah aki naamtaktak ahihi.\nVideo: This tragic teenager, known locally as Snake Girl, is forced to live in isolation after being stricken with a condition that causes her skin to bleed upon contact with sunlight.\nAhi zongin hih numeino tawh akibang midangte anatna kibawlthei cih azakkhak uhciangin Vedika Gupta te innkuan inzong akibawlzawh nading uh lunggulh mahmah uhhi.\nVun akeucipgawp, athakgawp natna namkhat ahi ichthyosis pen nam 20 bang om kici a, UK gamsung ahzong kumkhat sungah naupang 3 ciangbang tuabang natna angahkha omthei cihi.\nVedika Gupta pen khuasung vakkhia in, nisa in kapkha hileh avunte akanggawp bangdanin thuaklah mahmah cihi. Tuakhit ciangin avun te kokkhia in, siluang sawnsawn hi.\nMore: Kum 26 aphapan numeikhat avun guaigawp in piteek tawh kibang, Model sepsawm\nTua ahih manin, amahpen innsung ah amahguak aomcip hun tamzaw a, TV en, limsuai, laisim cihbangtawh anuntakna ahun manpha te beisak hi.\nVedika Gupta pen midang naupang te bangdan in adamsiangthei keizongin alang (50%) beek noptuam leh cih lunggulh mahmah a, huhna aki zonsak laitak cih Media Drum World pan kiza hi. Sawltak #zomidaily\nPrevious: US galkap te vanpuakna Cargo vanleng khat kia in mi 9 si\nNext: Vanleng sungah khualum salua in Emergency Exit kongkhak ahongpa $11,000 ki liausak


url: =Florida Everglades ah gulpi lianmahmah khat kiman in gulmat thaman $375 ngah :: ZOMI DAILY\nposted on 11 May 2017 at 10:30 pm Lomkholna: News, Sawltak, USA, World\nUSA, Florida Everglades ah gulmat asiam mahmahkhat in akhutguaktawh pi 17 asau gulpi khat man cih MSN News pan kiza hi. Tua gulpi pen Python akici thampi te hi a, Florida Everglades National Park sungpan in akiman ngei thamgul khempeuh lakah alianpen in ki ciamteh hi.\nPython gulpi pen asau banah golmahmah in agihna zong Pound 130 tak pha hi. Asung ahzong gultui tang 78 tak ki mukhia a, guldang apiankhiat nawnloh nadingin tua gultui tezong ki lakhia cihi.\nGulmat siampa Snake Catcher ii aminpen Dusty ‘The Wildman’ Crum kici a, amahpen Orchid kici Paalpi pak suantawh akivakkhat hi in, amankalkal in gulmat nasep zong asemkhat ahihi.\nCrum inzong ka gulmatngei khempeuh lakah hihpen agolpen hi ci’n genkhia hi.\nSouth Florida Water Management District te’n gul aki betkhiatding deih ahih manin gulmatding sumtawh cial uhhi. Snake Hunter asem ahi Crum tepawl pen naikhat in $8.10 tawh akicial ahihi.\nNasep naitha banah gul amat taktakleh Pi 4 asau gulkhat amante pen $50 piakbeh uhhi. Pi 4 tungsiah asau gul amante pen $25 ta cihbangin piakbeh toto uhhi. Gentehna in Pi 8 asau Python khat amante pen akigawm in sum $150 angahding ahihi.\nVideo etnopleh: Python hunter captures massive snake in Everglades\nCrum ii matkhiat Python pen Pi 17 cingdektak ahih manin gulmat thaman leh Incentive akigawm in $375 tak ngahlawh ahih manin, amahzong kipak mahmah hi. “Good Payday” khat hi ei ci’n maitai mahmah hi.\nFlorida Everglades National Park sungah Python gulte tamlua mahmah in, adang ganhing Wildlife teng netummang uhhi. Tuahang in gul bengding in naitha tawh kicial in, gul amat takpi ciangin Incentive behlap in pialai uhhi.\nTunai Everglades National Park sungah akiman Python te lakah asaupen, agolpen ahih hangin hihsang in agolzaw leh asauzaw Southern Florida ah kiman ngei kici hi. Hih akiman pen agihna Pound 130 hi a, nidang in aki manngei khatpen agihna Pound 160 pha cihi.\nZomi sungahzong gulmat siammahmah, gul amuh nakleh akhahsuah hetlo pawlkhat omthei hi. Zogam bangah sadang nekdingzong aomvetlo himai ahih manin, pawlkhat gulmatsiam leh gul amuh nakleh adelhpah valval tepen muinam kisamlua khawngzongpeuh nahithei lailai hi.\nGulmat siamleh a ukte’n Florida ah nasep nazong dih un, nitha nopci khatheiding hi 🙂 ZD Sawltak #zomidaily\nPrevious: Nute Ni ~ DK Nangno\nNext: Depression bang ahia? ~ Rev. Dr. Gin Khan Nang\n12 Union Peace Dialogue Joint Committee (UPDJC) Meeting Omkik


url: =Lungdam kohna ~ Francis Khampi :: ZOMI DAILY\nposted on 11 November 2014 at 9:33 am Lomkholna: FrancisKhampi, News, Pahtawina, Zomi\nPasian hongpiak ka tanu Teresa in cidamtak in 5th November 2014 ni 4:30pm hun in leitung mihingsuahna hongla hi. Ko unau sungah ka laizom ka naunu Cecilia Manngnu inzong Pasian thupha tawh 2nd November 2014 ni in Tapa hoih mahmah khat hongnei hi. Pasian dikna le hoihna pen ko unau tungah lian mahmah hi.\nPasian hongpiak a hihman in ka kipaak mahmah hi. A tawntung in tha hongpia bek thamlo a laizom sanggamte, ka innkuanpihte le ka sungh ka pute tungah lungdam mahmah hi.\nKa tanu, Teresa cidamtak in hong suak theihnang in thungetna tawh hongphawk tawntung ZCCM pan sanggam Catholic thuzui a kuamahciat tungah lungdamna kongko hi. Ka mipih lawm le gual le a diakdiak in ZCCM pan Pawlpi kem Sia Simon Paumuan le ZCCM Upa teng tungah zong lungdamna kongpualaak nuam hi.\nTuabekthamlo hih hun sung in hongbuaipih le sum le paai tawh tha hongpia, hongpanpih Dignity for Children Foundation pan ka naseppih te ka boss nu tungah zong lungdamna lianpi ka ko hi…. Mark 12:31\nPasian in kei tungah bangmah kicinna neilo himah tase leng kei tungah ‘Thupha’ hongpiak mah bangin ‘Nang le na innkuanpih te’ tungah zong thupha namcin hongpia kik ta hen. Lungdam thukkikna in kei kiangpan bangmah omlo a a hih zenzen hang in kei hong Siampa Pasian in hong khonkhong sakloding hi cih pen kei lametna le ka thungetna hi.\nNauetna van tuamtuam tampitak tawh itna honglak lawm le gual tungah lungdamna ka lungtang a tawngpan kongko hi. Hongphawk a kuamah ciat tungah ‘Lungdam mahmah’ hi.\nPrevious: Kawlgam mite neek leh dawn nuntak khuasakzia na muhdan hong hilhve\nNext: Pastor Joseph Prince leitung mihaute’ lakah kihel


url: =Paupau lel ni! ~ Zomi Quavadis :: ZOMI DAILY\nposted on 26 November 2016 at 7:33 pm UTC+9:30 Lomkholna: News, Politics, ZomiQuavadis\nPaupau lel inla, gengen lel in. Zomi te ih pau man a ih supna sangin ih pau ngam loh manin ih supna tamzaw tham in ka um hi. Ih lei pen pauna ding leh thugenna dinga Pasian hong piak hi a, khaini sahdah banga muam cip dinga hong piak hi lo hi.\nA kisap loh cianga ih ciakciak pen sup luatna a om loh hangin meet luatna zong om tuan lo himah leh pau loh bikbek sangin hoihzaw veve hi. Mite a minam makaite uh paupau uh ahihmanin a minambup un khantoh lawh uh a, a gam a lei un cidam lawh hi.\nThu limtak ngaihsun mah lehang mi a tanzaw in kam tawh (pauna tawh) neek zong zaw ta uh hi. Politicians te, Evangelist leh Pasian thugen a vaak kawikawite, inn lusik a van zuakte, sumzong sumbawlte, sangsiate, zum a nasemte, sitni te, thukhenmang te, thuthak gente, Agent (etc) pen kam tawh neek zong vive ahi uh hi. Amaute in a paupau man un mimal leh mitampi te phattuamna tampi sem khia thei uh hi. Taihinn ciang zo in, innmun logam nei zo uh a, mawtaw nei zo in gam thupi tuamtuam pha zo uh hi. Professor kician ngialte bangin ni khat thu in gam dang a University mun thum bangah laihilh in zin kawikawi zen uh hi.\nPauna ding kam khat kinei ciat a, thungaihna ding bil nih kinei ciat hi. Tua ahihmanin na kam na zat siam naak leh na thugen a ngai ding bil tampi om hi cih mangngilh ken la, na kam in nang pen Billionaire hong suaksak thei hi cih phawk tawntung in.\nIh pau loh manin ih supna tamzaw thamtham hi. Tua ahihmanin minam makai zahtaak teng aw pauna ding munah hong paupau lel un. Zomi kim a hun leh a mun zui a kampau thei tek dingin Pasian in pilna leh ngaihsut theina hong pia ciat ta hen.\nNa pau loh manin apil ong kisa ding sa kha ken!\nPrevious: Haleluiyah Chorus leh Zomi te ~ Pau Za Mung\nNext: Australia Bus meikatna pan Passenger te ahonkhiapa pahtawina kipia ~ ZD


url: =Hosea 1 | Siantongluan.net\nJudah kumpite Uzziah, Jotham, Ahaz, Hezekiah, leh Israel kumpi Joash tapa Jeroboam hun lai-in Beeri tapa Hosea tungah Topa in thu na gen hi.\nTopa in Hosea tung tawnin Israel-te tungah thu a na gencil lai-in, amah in Hosea kiangah, "Hih gammite kei tungah citakloin pasian dangte bia uh ahih manin, nang zong hong tulpihlo ding numei paktat khat tenpih in la, tuanu tawh ta nei in," a ci hi.\nTua ahih ciangin Hosea in zong Diblaim tanu Gomer tenpih a, tuanu hong gai-in tapa khat hong nei hi.\nTua ciangin Topa in Hosea kiangah, "Na tapa min dingin Jezreel phuak in; bang hang hiam cih leh ama pute Jehu in Jezreel khua-ah a mi thahna hangin Israel kumpipa tungah gim ka pia baih ding a, Israel mite tungah Jehu suanlekhakte ukna ka beisak ding hi.\nTua ciangin Jezreel kuam-ah Israel mite galhiam khempeuh ka sumai ding hi," a ci hi.\nTua ciangin Gomer gaikikin tanu khat nei hi. Topa in zong Hosea kiang-ah, "Na tanu min dingin hehpihloh, a cihnopna Loruhamah phuak in; bang hang hiam cih leh Israel mite ka hehpih nawn kei ding a, a mawhna uh ka maisak het kei ding hi.\nAhi zongin Judah mite ka hehpih ding a, namsau leh thal, sakol leh sakol tung tuangte, leh galsimna tawh hiloin, amaute Topa Pasian ahi keimahmah in amaute ka honkhia ding hi," a ci hi.\nLoruhamah a tei khit ciangin Gomer gai-in tapa khat nei leuleu hi.\nTua ciangin Topa in, "Na tapa min dingin ka mi hilo a cihnopna Loammi phuak in; bang hang hiam cih leh no Israel mite, ka mi na hi nawn kei uh a, kei zong note Pasian ka hi kei hi," a ci hi.\nAhi zongin, tehzawhloh, sim-zawhloh zah dongin tuipi sehnel bangin Israel mite tampi pha ding uh a, tua hunin, "Note ka mi hilo," a kicih hangin ni khat ni ciangin, "A nungta Pasian tate," kici ding hi.\nJudah mite leh Israel mite kigawmkik ding uh a, amaute a makai dingin mi khat a seh ding uh hi. Amaute khangin citheikik ding uh a, tua Jezreel hun pen a nuam mahmah hun hi ding hi.\nTedim Lai Siangtho / Laibu: Hosea 1


url: =A. MPT sim card deih kigual ditdet\nKalaymyo khuapi Phulahmin saipi mai ah 8 Sep zinglam daak 8 hun in phone simcard kizuak ding thu a omhihman in Sai kihon ma simcard lei nuambekbek mi zanga kiim ding lampi khak zen in kigual zen uh hi. Handset neilo in simcard leingahlo ci uhhi.\nB. United Nationalities Federal Council pan Anuak tai tevai.\nAbeisa tuma kum thum lai in Mualtungmi galhiam tawi kipawlna pawl 12te tawh vai ding UNFC te hunmaan kikhop pi Mesai ah KNU te nuak ciah phot na hang in Mualtung mi galhiam tawi kipawlna masuan thu nawk zia khat dai kik khin khian zo sak hi. UNFC in KNU kihel kik ding lam en in ngak phot uh hi. UNFC in amuh na ah MPC in UNFC tawh kimuhna omlo in akhenkhen in kimuh pihna neihna hang pan hithu piangkhia in mu uhhi. UNFC pan in hi ci neknok hang in NCCT ah kingawm veve ban ah NCCT Technical Task Force nei khin ahih man in lemtangtoto ding in Dr Nyaing Aung in gen khia hi.\nC. IBF Champion Nothern Ireland’s\nCarl Frampton leh Spain’s Kiko Martinez te Belfast khuapi ah kitum uh a, Kitup pawi en bekbek mimal 16000 pha cihi. Martinez in atup tuak mahmah hang in thukhen mithum te in 119-108, 119-108, 118-111 tawh zawhna pia in pahtawi uh hi.\nD. Aizawl paina lampi\nKeifang Quarry kiciim Champhai pan Aizawl pai na lampi nawk khak Keifang Quarry 7 Sep ni in kiciim hi. Khuazin mitampi Aizawl lut theilo ban ah Aizawl pan Champhai hong ciah ding te zong lam kal ah zan tam hi.


url: =USA, Baltimore City ah Police Officer khat kikaplum, akappa kizonsan :: ZOMI DAILY\nposted on 18 November 2017 at 11:30 am UTC+9:30 Lomkholna: News, Sawltak, USA, World\nUSA, Maryland State sung aom Baltimore City ah Wednesday ni in palik khat ki kapliam in, tua aliamma tawh Thursday ni in sita hi ci’n Baltimore Police Department te’n pulakkhia uhhi. Thautawh akappen tudong ki theinailo, ki manzo nailo a, Police te’n azonsan laitak uh ahihi.\nAsi Police Officer pa ii amin pen Sean Suiter kici a, kum 43 aphakhin khat ahihi. Amahpen mikithat te akankhia “Homicide Detective” khat ahihi. Baltimore Police Force ahzong asepzawh kum 18 bang asawtkhin hi a, tuama in Naval Officer khatzong ahihi ci’n Baltimore Police Commissioner Kevin Davis in News Conference ah genkhia hi.\nHih kaplup athuak Officer papen Wednesday ni in alawmte naseppih khattawh 2016 Murder vaikhat tawh kisai in thukan in tua vengsung ah aom uh hi a, mi kithahna vaitawh muanmawhhuai “suspicious behavior” mu uh ahih manin, a encik in aomlaitak uh ahihi.\nFull Suit leh Necktie thuahsitset in, Police Badge lakkawm in tua muanmawhpa kiangah Sean Suiter apaiphei laitak kam kinialna piang cihi. Tuaciang in muanmawhpa in Police Officer papen atal ah thautawh kap cihi.\nTuaciang in alawmpa’n zong Radio panin Police Department zasakpah a, zatuibawl dingin Medics tezong sapsakpah hi. Hih thau kikapna apianna munpen Baltimore City ii “Troubled Area” akiciliang buaina atammahmah phadiak leh Crime Rate zong atamphadiakna ahihi.\nSean Suiter pen Doctors te’n anuntakna ahuttheih bangin zatui bawlbawl uh himahleh azingciang siveve hi. Hih Police Officer pa’n zi leh tazong 5 tak aneikhat ahihi.\nFederal Agencies te’n tua thautawh akappa pen athu athei leh Information apiathei aomleh $69,000 pahtawina Reward hongki piading hi ci’n tangkokhia uhhi.\nTua thautawh akappa pen liamna pawlkhatzong neiding hi ci’n Evidence tungtawn in ki genkhia a, Police Officer patawh akinialkhit, akapkhit ciangin ataimang ahihi.\nHihpa thu atheikha leh amukha peuhin amanlang in Phone tawh hong zasakpah un ci’n Baltimore Police Commissioner Kevin Davis in genkhia hi.\nUSA, California State sungahzong abeisa Tuesday ni in thautawi pasal khatin mun 7 takah thautawh mi kapkawikawi hi. Tua akapna lakah Elementary School kici sanginn khatzong kihel hi. Tua thautawipa phialkapna hangin mi 4 takin sihlawh a, adangzong mi 10 valbang liam kici hi.\nTua thautawipa ii aomna innsungteng Wednesday ni in kumpi thunei te’n hoihtak azonkhiat uhciangin, thautawipa ii azi zong innnuai ah asisa in kimu cimawk hi. Azi kaplum masa in, innnuai ah aselcip khitciangin khuasung ah mi ommuang kimlai akaplum kawikawi dingin akuankhia hihtuak mawk hi. US gamsung ah thautawh kikaplum cihpen tunai hongki nawhzak mahmah a, President Trump inbel thautawi khamcipding bangmah genkhiatna neinai tuanlo hi. Sawltak #zomidaily\nPrevious: ZAM Thupuak :: 19 Nov 2017 (MHPSS Meeting kinei)\nNext: Malaysia, Sibu aom zato khat meikang in mi 1000 bang ki taikhiasak ngeingai


url: =Update: Donald Trump leh Kim te Singapore kimuhdingvai kisotto khading :: ZOMI DAILY\nposted on 23 May 2018 at 10:18 am Lomkholna: Korea, News, Sawltak, World\nUS President Donald Trump leh North Korean leader Kim Jong Un te hongtungding June 12 ni in Singapore ah kaki mukhawmding cih aki tangkosa himahleh lemlohna om ahih manin, ani kisotto khatheiding cih AFP pan kiza hi.\nDonald Trump inzong hihvaitawh kisai in Tuesday (May 22) ni in genkhia a, Kim Jong Un tawh kimuhkhop dingpen ziakaito khading hi. Ahi zongin North Korea Leader tawh kimuhkhop dingpen ki hanciam veveding hi ci’n genkhia hi. Sawltak #zomidaily\nVideo: US President Donald Trump said that there was “a very substantial chance” his Singapore summit with North Korean leader Kim Jong Un may not take place on Jun 12 as planned. “If it does not happen, maybe it will happen later,” Trump said on Tuesday (May 22) as he began talks with South Korean president Moon Jae-in at the White House\nUpdate: Donald Trump leh Kim Jong Un te Singapore gamsung ah June 12 ni in kimuding\nUS President Donald Trump in Thursday ni in agenkhiatna ah North Korean leader Kim Jong Un tawh hongtungding June 12 ni in Singapore ah kaki mukhawmding uhhi ci’n genkhia taktakta hi. North Korea leh USA gamnih kikal abeisa in makaite hihbangin kimuhkhopna omngeinai hetlo ahih manin, hih makai 2 te ki muhkhopna pen amasa penpen “first ever summit” hiding kici hi.\nDonald Trump in Twitter tungah agelhkhiatna ah Kim Jong Un tawh kaki muhkhopding uhpen Singapore gamsung ah hiding a, leitung daihna “World Peace” ading in hih kimuhkhopna pen athupi mahmah Special Moment khat hidinghi ci’n gelhkhia hi..\nHih makaipi 2 te kimuhkhopna hunsung ah akikup phadiakdingte ahihleh North Korea te ii Nuclear Weapons vai hiphadiak dinghi. Hih Nuclear vai hangin Washington leh Pyongyang kikal ah abeisa in kigakcipna tampi omkhin a, tuahangin Nuclear weapons development leh Testing Program vaitawh kisai kinakkup mahmahding uh kici hi. Sawltak #zomidaily\nUS President Donald Trump leh North Korean leader Kim Jong Un te maitang kituahkhawm in ki muhkhopna neiding uh cihi. Tuabangin aki muhkhop nading munpen Media tuamtuam ah kigen kawikawi a, ahi zongin tua ki muhkhop nading “Historic Summit” pen gamnih lakah khatzawkzawk hiding kici hi.\nTua gamnih te lahah Washington inbel Singapore gamsung ah kimuhding lunggulhna neizaw uhhi. Singapore gampen Security lamsang ah muanhuai in, tuaban ah khuasung Modern Infrastructure ahih manin, Washington inbel Singapore gamsungah ki muhkhopding alunggulhzaw ahihi.\nSouth Korean daily Joong-Ang Ilbo in agenkhiatna ah adang kimuhnading akigeel gamkhatpen ahihleh Mongolia gamsung ci uhhi.\nDonald Trump leh Kim Jong Un te “Historic Summit” kimuhkhop hundingpen June kha kipatlam in kigeelkhin cihi.\nSingapore’s The Straits Times te genna ah Singapore gamsungpen gamtuamtuam tawh kizopna “Diplomatic Relations” ahoih banah amuanhuai Safe & Secure gamkhat ahih mannin, alempenpen hidinghi ci’n genkhia cihi.\nKim Jong Un inbel Donald Trump tawh kimuhkhop nadingin North Korea gam ii khuapi ahi Pyongyang City mah lunggulhpen ci a, ahi zongin Mongolia gamah kimuhdingzong phamawh salo in angaihsut laitak cihi.\nMongolia gampen US leh North Korea gamnih tawh akilem bekthamlo in, Kim Jong Un zong amagam panin Bulletproof Train kici thautang apailetlo meileng tawh paiziau theiding ahih manin lemtangpen kici hi.\nSingapore gamsung ahihleh North Korea panin ki gamla simtham a, North Korea makaipipa in Singapore pek zuanin Donald Trump tawh kimuding in akuankhia ngammawkdiam, agam anusia ngammawkdiam kici hi.\nUS inbel Mongolia gamsungpen lemtak saphalo uhhi. Mongolia gam ii khuapi ahi Ulaanbaatar City sungah khuasung Infrastructure kicinglo ahih manin, alunggulh masalo uh ahihi.\nDonald Trump leh Kim Jong Un tepen Pyongyang’s Nuclear Programme vaituamtuam tawh maitang kituah in aki mukhawmding uh hi a, aki muhkhop nading agampen tukalsung in kitheician khadingin ki lamen hi.\nMore: South Korea gamsung aom zato khat meikang in mi 41 si, 70 liam\nKhatlekhat aki itpetmah khollo, abeisa in aki galneih vilvel, aki hawksansan gammakaipi 2 te maitang kituah in hongki mutakpi mawkleh bangthu hongpiangdiam? Aki lemhetlo, aki galneih vilvel tezong maitang kituah in kimuhsawm uh ahihleh, Zomi citciat banghang maitang kituah in kimukhawm ngamlo a, Online tungtawn in kitawngtawng ahitam? Sawltak #zomidaily\nPrevious: Myanmar kumpi in cidamna lamsang ah zato siama “Nurse” azahnih in behlapding\nNext: Nau aw kap nawn ken aw…\nSocrates, Plato, Heraclitus, Augustine te theory leh Eugene Nida ii dynamic equivalence ~ Pau Do Lian\nUS gamsung khualzinna pawlkhat – 96\nNuihna in damna zatui hi ~ 3


url: =Surgeon siavuan khatin alawmnu cina ki atna inndei sungah tumgawp :: ZOMI DAILY\nposted on 18 May 2017 at 11:10 pm UTC+9:30 Lomkholna: China, News, Sawltak, World\nChina gamsung aom zato cina ki atna “Operating Theatre” sungkhat ah Surgeon siavuan khatin alawmnu atupgawp laitak CCTV Video pen tulaitak Social Media tungah minthang mahmah cih Daily Mail pan kiza hi.\nOperating Theatre sungpan in cina aki at khitphet, Surgery mankhin in aki paikhiatpih khitphet in kitotna akipan ahihi. China, Henan Province sung aom Lankao County Hospital sungah thupiang kici hi.\nAgeipan amukha Witness te genna ah Surgeon pa’n Nurse asem alawmnu “Girlfriend” kiangah Operation bawllaitak Protocol zuilo ci’n agenpen, alawmnu’n nial ahih manin akitawng, akitum uh kici hi.\nTua Video Clip pen Chinese Social Media tungah ki khahkhia masa in, ki limet mahmah a, View 4 Million bang phakhin cihi. Video Clip sungah amasa in Nurse numeinu in alawm ngaihpa “Boyfriend” bengphei masase hi.\nTuaciangin alawmpa zong thau bang hileh keksa in “Ready” in aomsa hikha ngelding hiven, alawmnu tumpheipah hi.\nNumei ahihciang dopbawlding cih omlo in, metlehzet in tup acihin tumpheipah ngekngek in alawmnu leilak ah atuksukdong in tumgawp dikdek mawk hi. Leilakah atukkhit nangawn in kilehkik phialmawk in akhetawh tuansuklai tazen hi.\nNurse nupen liam ahih manin adang alawm naseppih te’n zawngkhia uhhi. Hospital panin Statement akhahkhiatna ah tua alawmpa’ tup athuakgawp Nurse pen liamgawpna omsamlo ci uhhi.\nVideo etnopleh: Doctor Punches A Nurse – In The Operating Room\nOperation bawlkhitphet in adangkhatzong khui kulpah phialleh kilawm hi. Hih lawmki ngai tebel sauvei ki khomlo khading hi 🙂 ZD Sawltak #zomidaily\nPrevious: Malaysia ah sangnaupang kum 14 gualpawl aphapan guta mi 3 kiman\nNext: Malaysia thongsung ah Refugee asi tam cih kipulakkhia ahih manin thunei te’n kancianding


url: =Nungzui Suahna #3 ~ Dr. Ngul Khan Pau :: ZOMI DAILY\nposted on 1 June 2015 at 3:59 am Lomkholna: Article, Biakna, Ngulkhanpau\nNungzui Suahna #3\n1. Tualniam nuntakna zang dingin sapte hi: Tualniam nuntakna ka cih ciangin Mikang pau in “simple living,” a cih uh ka gen nopna hi. Mikangte’n kammal a zat mahmah khat uh “simple living high thinking” (ngaihsutna sang ahih hang tualniam nuntakna tawh nungta) cih hi. Zomite sungah tulai atunga tawh a kilehbulh “simple thinking high living” (ngaisutna niam ahih hang nuntakna sang mahmah) om hi leng kilawm hi. Mikangte adingin gamdang hong zin ciang bek uh hilo Pasian thu hangin amau mahmah amau dinmun (standard) ah nungta loin a niamzaw a teel mi tampi om hi. A diakdiakin evangelical Khristian sungah midangte khualna hangin nuamtak a nungta ding kimlai niamtak a nungta om uh hi. Zomite adingin tualniam nuntakna i theihsa i sinsa ahih manin kisin tawm kisam peuhmahlo hi. Ahi zongin gamdang tung khin Zomite’n i theih ding deihhuai kasa mahmah hi. Tua bek hi loin Yangon, Mumbai, Delhi, Chennai leh khuapi danga teeng Zomite’n ahithei zahzah mi neih bang neih sawmna hangin ah i puk ding lauhhuai kasa hi. Pasian khut in hong domto takpi ahih manin sum leh pai i neih leh zong hih tualniam nuntakna i zuih loh pelmawh hi. Jesu nungzui na hih leh na Topa in vantung tokhom nusia in tualniam nuntakna hong teel hi cih phawk den in (Filip 2:5-11). Laibu gelh siam Richard Foster in tualniam nuntakna a teel mite adingin hih a nuai a nam sawm tawh na lamlak hi:\nNeih leh lamh na kisap bek lei inla, na dinmun (standard) lahna in lei kei in\nHong zongsangsak thei nate khempeuh panin kikem in\nKholkhol kei inla, neih leh lamh a kisamte pia khia pahpah in\nHun tawh kisai zatzia siam inla, a manpha thei pen ding teel in\nNa khat peuhpeuh neih teitei sangin zat siam ding kisin in\nPasian bawlsa nate pahtak dan kisin inla, zang siam in\n“Tu’n lei inla, a sum dam piak in” kici peuhpeuh lunglut sawm ken\nKampau kidawm inla, thudik bek gen sawm in\nMidangte adingin gimna, lungkhamna a tun thei na khempeuh nial in\nPasian Gam sangin na dang na lungsim hong la thei khempeuh pan kikem in\nNeih leh lamh kisam mahmah cih ciangah ciangtan neih ding\nNasep nuam sa, sum thalawhin thalawh kei leh nasem nuam mi hi ding hi.\nInnkuanpihte leh lawmte tawh kikholh hun hoih pia mi hi ding hi\nHun awngah ama lunglutna lam na khat peuhpeuhah a kizang mi hi ding hi\nSum leh pai in a neih mi hi loin ama’n sum leh pai nei hi-zaw ding hi\nKhuasung leh minam sungah midang tawh kikhawl mi hi ding hi\nIhmut hun, thalak hun hoih takin a pia siam mi hi ding hi\nZatkhiat lam, nektum lamah kidek mahmah mi hi ding hi\nBiakna, thungetna, laibu hoih simna hun a nei mi hi ding hi\nHih leitung puah kikna dingah ama hih theih bangbang sem mi hi ding hi\nKim leh kiang siangthosak, singkung pakkung suante hi ding hi\nThumaanna leh cihtakna, na manpha bawlna dingah kipia zo mi hi ding hi.\n2. Hihna bangbang tawh zui dingin sapte hi: Topa in nungzui masate a sap lai-in amau hihna bangbang tawh zui dingin na sam hi. Peter leh Andrew, James leh John te zong ngasa man lai a sap ciangin a ngente uh nusia in na zuipah uh hi (Matt 4:18-20). Tua zawh sawtloin Matthai, siahdongpa a nasepna-a tu a muh ciangin, “Hong zui in,” ci-in sam a, a zuipah hi (Matt 9:9). Lai Siangtho siamte’n Matthai in Jesu zui dingin a paikhiat lai-in na khempeuh nusia a, a laigelhna laikung bek tawh zui a, tua laikung tawh Matthai laibu hong gelh hi, ci pawl om uh hi. Topa in i hihna bangbang leh tunna ciangciang tawh zui dingin hong sam hi. Laipilna, sum leh pai i neihte tawh zong zuihtheih hi.\nMidangte’ nasem nuam hi: Jesu in dinmun sang lamen nungzuite amau khe silsakna tawh thuhilh hi (John 13, Marka 10:35-45).\nThungaih ding kisin hi: Mel kilamdanna mualtungah Peter in ngaihsutna tuamtuam a neihte a gen leh Pasian in a Tapa thu ngai dingin na hilh hi (Luke 9:35). Martha zong annhuan tawh manlah lua Jesu kiangah a gen leh Mary bangin a thugente ngai dingin na hilh hi (Luke 10:38-42).\nKisin nuam mi hi: Peter in Jesu tui tunga pai a muh ciangin, “Topa aw, kei zong tui tung tawnin nang kiang lamah kei zong hong paisak in,” ci-in ngen hi (Matthai 14:28). Upna tawh kalsuan ding a kisin ngam ahih bangin nungzuite makaipa a suak hi.\nHilh theih mi ahi hi: Martha annhuan buaina thu Jesu in a taihilh zawh amah zong tua thu ah hilh kik kul nawnlo hi. Lazarus sihna panin a thawhkik zawh ciang khatvei Jesu tawh ann ne khawm uh a, Martha in ann vak hi cih i mu hi (John 12:2). Topa hilhna thu Martha in zuipah in a Topa ann na vak kik hi.\nMakaite thumang hi: Ukna nei makaite’ thumang thei i cihte nungzui ciamtehna lim khat hi. Makai ahih ma-un amau tunga thuneite ukna na zui uh hi. Tua hangin makai hihna-za hong ngah uh hi. Thumanna kici a om lohna munah nungzuisuahna piang theilo hi. Jesu in vantung a pa deihna sihna nangawn a thuak dongin na mang hi (Marka 14:36, I Thes 5:12, Heb 13:17).\nKiniamkhiatna sin mi hi: Midangte lawhcinna ah lungdampih thei, pahtak dingte pakta thei mi hi. Amah sangin midangte a sangzaw ah a kilaptoh ciangin zong a lungdampih hi (Filip 2:3-4, Rom 12:15-16).\nMidang tawh upna ah kalsuan khawm hi: Amah bek thupi in kingahsunlo a, upna lampi ah khualzin khawm ciat hih lam phawk hi (Sawltak 2: 45-47, I John 1:1-3).\nAma nuntakna ki-en cian (sit-tel) mi hi: Midangte’ cinlohna muh baih mahmah a, eima cinlohna kimuh ding haksa hi. Nungzui mi in amah leh amah kisittel mi ahi hi (Matt 7:1-5).\nAma cinlohna thei mi: Ama cinlohna thei ahih manin Pasian hehpihna tha tawh a nungta mi hi. Cing a kisa mahmahte cinglo ahihna uh hi. Pasian hehpihna hangin cinglo hong cingsak ahih lam kiphawk mite hi (II Cor 12:9-10).\nCingtaak kisa mi hilo hi: Cingtaak kisa mite amau hoih kisakna nei, midangte thukhenna mit tawh en leh neu muh uh hi. Kuamah a cingtaak, kisapna neilo cih omlo hi (Filip 3:12-13, James 3:2, I John 1:8-10).\nMi maisak hi: Midangte khialhna maisak pahpah mite hi (Matt 5:23-24, 18:21-22). Amaute ciamtehna lim pen Topa in amau mawhna bangzah maisak cih mangngilhlo ahih manun mite mawhna zong maisak ding hanciam uh hi. “Ka mawhna hong maisak in” hong cih manin maisak ding bek hiloin, hong cihma un zong maisak ding hi. I maisak madong ei mahmah zong maisaklohna henkol ah taang ihi hi. Midangte na maisak ciangin henkol panin a suakta khat om a, tua pen nang na hi hi.\nMuanhuai leh sep dingte thanuam taka sem mi: Nungzui mite in muanhuai in gamta uh a, nasep leh silbawl khat peuhpeuhah thanuam takin sem uh hi. I Pasian zong nasem Pasian hi a, a thadah a gimthei Pasian hi lo hi. Ama lim i sutna khat in thanuam takin nasem in i sep theih bangbang i sep ciangin nungzui mite lim lak i hi hi.\nMi gensia leh siatna ding ngaihsunlo: Nungzui mite in midangte gensia in amau siat nading ngaihsut in neilo hi. Zomi sungah i cidam lohna khat pen “kigensiatna” hi. Khris lim leh mel suun khat a kisam lopi-in i gensiat ciangin hansuahna, thapiakna hi loin a dingto ding khat leilak denna tawh kibang hi. Gen ding dang i theih het kei leh bangmah genloin na om hithiat leng hoihzaw hi. Innkuanpihte gensia, i veng i pamte gensia – tua bang mite pen amau zong a hoihzaw tuan dingin kimu theilo hi. Tua bek hiloin hong kem siate khawng gensiat theih bangbangin i gen sangin thungetna limtak neihsak leng phatuamzaw ding hi.\nHun zeekzia siam hi: Khris zui mite in amau nuntakna zeeksiam uh hi. Hun zeeksiamna pen nuntakna zeeksiamna hi. Hun om toto ding a, ahi zongin i nuntakna om tawntunglo ding hi. Tua ahih manin nuntak hun tom i neih sungin bang ci zat ding cih lungngaihhuai mahmah hi. Laisim hunin laisim mite’n hunzeek siam kisam a, tua mah bangin sum leh pai zong mite’n zong hun mah sum bangin zeeksiam ding kisam hi.\nPasian lungdamna ding ngaihsun: Nungzuite in a zuihpa uh lungdamsak ding hanciam uh hi. Khris ka zui ci-in ahi zongin i zuihpa’ lungdamsak nading nasem lo cih pen a piangthei hi vetlo hi. Pasian lungdamna bang hiam, bang ka cih ciangin Pasian lungdam ding cih ngaihsuthuai hi. Pasian lungdamna lampi i zuihloh manin nuntakna maimang tam lua hi. A mangthang kha khat Khris kiangah i tut ciangin Pasian lungdamna lian cih i thei hi (Luke 15:6,10, 22-24). Tua bekah Pasian a lungdam na hi loin a gilkial mi ann i piak ciang, a dangtak khat dawn ding i piak ciang, khualmi khat i zindo ciang, puan neilo puan pia in, cina kat i veh ciang leh thongkia khat a kiat lai-in ama kiangah i hawh ciangin Topa lungdamsak hi (Matt 25: 35-39).\nThumang mi hi: “Thumanna in meihal biakna sangin ka deihzaw” (I Sam. 15:22) a cih kammal bangin thu ummite in thumang mite hi ding hi. Topa thu i man ciangin amah i zahtakna leh i pahtawina hi. Jesu Khris in sawlna lianpi nih hong pia a, “Pai unla, mite nungzui dingin na bawl un,” (Matt 28:19-20) a cih leh, “Na Topa Pasian uh, na lungsim khempeuh, na nuntakna khempeuh, na pilna khempeuh, leh na thahatna khempeuh uh tawh na it un,” a cihna ahi hi. A nihna in: “Nangma pumpi na it bangin na vengte na it in,” (Mark 12:30-31) cih hi. Hih sawlna liante i zui hiam cih ki-et dingin kisam mahmah hi.\nKha Siangtho kimakaihsak hi: Topa nasep pen eima tha tawh kisem thei a, ahi zongin Kha Siangtho vangliatna tawh sem leng lamdang hamtang hi. Tua mah bangin i vai khat peuhpeuhah Kha Siangtho kimakaihsak mite nuntakna muibunzaw, thupizaw teitei hi (Zech\n4:6, Gal 5:15-26).\nThukhupna: Topa nungzui mite ciamtehna lim pawlkhat i en khinzo hi. Nang, nungzui hoih na hi hiam, ahih kei leh nungzui lim leh mel neilo na hi hiam cih na kithei ding hi. Topa zui muanhuai, gahsuah leh ama lim suun i hih theih nadingin hanciam ni. I Topa in amah a zui mite gal-et loin amau tawh tonkhawm hi. Nang kiangah hong tonpih na kumpipa leh Topa’ deihna bangin na gamta in. Tua hi leh eite zong “Jesu nungzui” i hih lam mite’n thei bek loin amau zong zuihnopna nei ding uh hi. Topa in thupha hong pia ciat ta hen.\nPrevious: Nungzui Suahna #2 ~ Dr. Ngul Khan Pau\nNext: Lamphei tawndah leh thupha ngaidah omlo ~ Dr. Sian Za Kham


url: =Itna bucing (Margarete Gawtier) Part 3 :: ZOMI DAILY\nposted on 19 January 2016 at 7:00 am Lomkholna: Article, ZomiQuavadis\nArman Duval tawh ka kikhen zawh uh a sawt lo in ka lungsim sungah ka ngaihsut thu khat om a, tua pen hibang lianga lawmnute ita ngai a khitui luan lawh in, a zanhah lawh zo liang mikhat in a lawmnu sih khit teh a itna bangci bangin a lawmnu luang tungah kidawksak hiam ciin a lawmnu Margarrete luang kiphumna ka muhnop tha hong suak a, nitaklam ciangin mi nautang kiphumna khan ah Margarrete khan zawng dingin ka kuan khia hi.\nAmun ka tun ciangin ka khawdak kawikawi leh Margarrete khan ka mu pak kei hi. Sawtpi tak ka vak kawikawi khit teh mu tuan lo ka hih manin khancingpa ka dot leh Margarrete khan omna lam hong zuatpih pah hi. Hih khancing putekpa in kei dot lohpi in” lawm aw Margarrete khan munuam a hong pai na hileh thupi ong sa mawk ingh ei.\nHih nu pen a sih zawh akhan en dinga hong pai lakah nang pen a nihna hipan teh. Ahizong hihnu khanah paak namkhat Camillie paak zingsang sima hong koihsak tangval khat om a, tuapa in Margarrete khana ka koih paakte pen cikmah huna vulsak guaisak ngei lo dingin sum tampi tawh hong guai hi. Kei upmawhna ah hihpa pen Margarrete lawmpa hi dingin ka ummawh hi.\nHite gel ki itna pen thupi sa mahmah ing” hong ci hi. Margarrete khan ka tun uh ciangin khancingpa gendan lian mah in Margarrete khanah Camillie paak bebek paakkang na kikoih in, na kizem a, hoih in et lawm zong ka sa mahmah hi. Tawlkhat tualai munah ka khawl khit teh ka ciah kik hi. Ka ciahna lampi ah Arman Duval in a lawmnu a itna pen thupi ka sa mahmah hi.\nTua zawh nithum khit takciangin kei ngah ding laikhak khat hong tunga, hawngin ka simpah leh Arman Duval in a lawmnu luang pholhkhiatna ah pai dinga hong zotna laikhak na hi gige hi. Nitaak nai thum ah Palikte tawh khanah Margarrete luanghawm pholh ding cih thu hi a, kei zong tuahun lap lian dingin ka room pan ka kithawi kheh pah hi. Amun ka tunciangin Arman leh Palikte na kim khin uh hi.\nKhanto ten hong toto uh a, a sawt lo in khankuang hong kilang kheh pah hi. Tualian leh Arman pen a nunglamah kalnih bang suanphei in a khitui hong luang ziahziah hi. Khem dan ding thei tuan lo ka hihmanin a liangko ah ka khutnga in khauh takin ka domcip hi. Khanto ten khankuang kikilhnate hong peikhia in, a man khit uteh Palikte thupiakna tawh ong hawng uh a, luang kituamna puangkang bek hong cianlai hi. Tua laitakin Arman pen aci kaang cipin a sibup ding tawh hong kibang hi.\nAmel pen lungkhamna,dahna leh kisikna tawh kidim hi. Arman muh dingin Palikte thupiakna tawh Margarrete lunghawm tuamna puangkang pen kihawng khia a, a damlaia nungak melhoih minthang khat pen a sihzawh nithum khit takteh mihing mel zong pua nawn lo hi. A hoihna gen ding om nawn ngiat lo hi. A luangpen na muat khin ahih manin namsia bek hilo, a uih in uih khin ta hi.\nArman in lungkim taka a et laitakin ka Perfume tawh a nak ka kaap sak hi. Minit thum khit takteh Margarrete luanghawm pen khantoten ten khuh kik uh a, tua khit teh Arman ka ciahpih pah hi. Ka ciah ding ciangin Arman in “lawm aw ka lungkim ta hi. Kalkhat sung hong tawlnga sak inla, tua khitteh na inah ong hawh ningin Margarrete tawh ka Lovestory uh gelh kipan ta ni” hong ci hi.\nThapia in, hehnem in thu ka ngetsak khit teh ka innlam zuanin ka ciahsan hi. Kalkhat khit ciangin Arman ong hawh a, coffee dawn kawm in tawmvei ka kiho uh hi. Ka coffee uh hong beiciangin Varanda lam ka zuan phei uh a, tutphah tungah ka tut kawmin huih siangtho ka diik khawm uh hi. Arman in a Margarreete tawh a Lovestory uh gen hong kipan ta hi. Tua kipan hih laipen pen Arman gen ahih manin ama kam ong hita ding hi.\n“Nitaklam nai 5 sat ta in, keizong Zohshin (Cinema) en dingin ka vakkhia hi. A mun ka tunciangin ka tutna ding mun ka luah zawh a sawt lo in ka tunglam ka et toh leh nungak melhoih mahmah khat leh nungak upa simsim khat na tukhawm uh a, a melhoih zawnu pen Margarrete a hihlam ka thei pah hi.\nMargarrete leh kei pen ka kikholh ngeiloh uh hangin acinat a kipan khakhat sung ama hong theih lo in ka vehden hi. Aman bel keipen hong thei ngeilo bek tham lo ka mel zong mu ngei lo ding hi. Ka vehzel hangin amah lian tawh ka kimu ngei kei uh hi. Sawltaknu in ka min ong dot hangin ka gen nuam kei a, ka ciah vingveng pahpah hi……. (zomlai ni) Francis Lamthang\nPrevious: Zolai khantoh nading ~ T. Sawm Lian\nNext: US gamsung khualzinna pawlkhat – 17


url: =Malaysia ah nasem in aom Bangladesh gammi 2 ahingtang in mencim in vuknelhlum :: ZOMI DAILY\nposted on 23 April 2017 at 9:35 am Lomkholna: Malaysia, News, Sawltak, World\nMalaysia gamsung Hulu Langat ah zanni Saturday zingsanglam in mencim ahih manin, nasem in aom Bangladesh gammi 2 leisungah ki hingphum “Buried Alive” cih theStar pan kiza hi.\nLangat 2 Water Treatment Plant Construction ah nasem in aom uh hi a, agiahphual mencim ahih manin, ahingtang in leisungah aki phumlum uh cihi.\nKajang OCPD Asst Comm Othman Nayan in agenna ah Saturday ni zingsang 4am hunpawl in Kg Sungai Serai ah mencim omhi ci’n hongki zasak cihi. Tuaciangin mencipna phualah huhna apiading in Search and Rescue Team te kuankhiapah hi.\nPolice te’n akankhiatna ah hih giahphual aomna uhpen lobuk Farmhouse khat hilel a, aneipa in puahpha in Langat 2 Project ah nasem te asapsak cihi.\nTua nasemte omna Quarters sungah Bangladesh gammi 11 leh Indonesia gammi 9 nasem in aom uh, asaap uh ahihi.\nAbeisa tawlkhatsung guah akizom in zu ngekngek ahih manin, tuahang in mencip akipan hiding ci’n thunei te’n genkhia uhhi. Kajang Fire and Rescue Department te huhna tawh Search & Rescue Team te’n tualai ah nasem te azongin buaimahmah uh cihi.\nConstruction Workers akigawm in mi 20 aomkhawm lakah Bangladesh gammi 2 tepen ahingtang in leisungah awkcip, ki phumlum ahih manin, Police te’n “Sudden Death” ci’n Case bawl uhhi. Tua asi mi 2 te ii amin apuam leh athu akician in pulak khianailo uhhi.\nMencim apianna munah nasem te omna pen inndei nih hi a, anih in kicimgawp cih Selangor Fire and Rescue Department assistant director (operations) Mohd Sani Harul in pulak khia hi.\nHih tuahsiatna Incident apianhun taktakpen Saturday ni zingsang 2am hun hi a, ahi zongin 4am hunciang in thunei te ki zasakpan ahih manin, ziakaituam kici hi.\nKhuahun pen hoihnailo ahih manin tua phualteng ah mencim leitolh aomkik khakding ci’n Firemen te aki gingsa in Standby in thunei te’n ngaksak uh cih kiza hi.\nRelated: Guahtui tamluatna hangin Nepal leh India gamsung ah mi 90 val sikhin\nMalaysia gamsungpen leitang khauhlua khollo hiam, guahtui tampian henla hileh mencim leitolh cihpen kiza pahpah hi. ZD Sawltak #zomidaily\nPrevious: Vondeih Kep Ding – 107 (Dimno’ Pa)\nNext: Naupang kum 6 aphapan khat sangmawtaw sungah nai 9 sung ki nusiakha in si


url: =Lothang san khaici lakzia ~ AS Thangbawk :: ZOMI DAILY\nposted on 7 September 2018 at 11:11 pm Lomkholna: Education, News, Thangbawk\nLotangsan hong kipatkhatna pen India gam saklam leh Afganistan gampan hi ci in kiciamteh hi. Kawlgam sungah 2016 kum in lothangsan acre 189442 bang kiciing hi ci in kiciamteh hi. Acre 1 sungah a huampi in tawi 3000 ciangbang piangthei hi. Kawlgam pan in kum sim in gamdangah ton 1,200,000 bang kipuak den hi. Kawlgam sungah Magway, Sagaing, Mandalay leh Nyipyitaw gamsung tengah nakpitak in kiciing phadiak hi.\nLothang san zong a kicing paak ahihi. Kung khat bek tawh aci kilawh thei hi. Ahizongin kung khat pan paak pa leh paak nu apaak hun kituaklo ahihmanin kungdang huhna tawh a ci kilawh leh khaiciii hoih kingah thei hi. A paak hun sung a ci kilawh sak dingin ganhing no te kisam hi.\nA tawmpen kung 20 bang ciing leng khaicii hoih ki ngah bek hi. A paak ma siah khua hun vot deih hi. Khua lumna mun ahihleh tuipi pan in a sang theithei na munah ki suan hi. A ki lawh loh nadingin nam khat leh nam khat pi 1500 – 3000 kihal in suan ding hi.\nA pum kikim, a meel hoih, natna neilo, a gol lualo te a cii dingin teel in tuh ding hi. A pi pan tampi hong men leh tam piang hi. Tuipi pan a san na pi 2100 – 5400 kikal ah hoih diak hi. Sun hun alumna 18-24 leh zan hun a lum na 10-12 ki sam hi.\nA pi a khan nading leh a paak a khan nadingin a vot khua hun leh tui tampi piakding kisam hi. A paak lai tak leh a tangtop lai tak ni salua leh a paak te kisia thei, guah tam lua/vot lua leh natna ngah thei in khaicii tam kingah lo hi. A paak laitak khua pha, ni taang ngah leh khuai te ngamtatna nuam in hoihtak a ciikilawh thei hi.\nA teh 75% a keu ciang in la ding hi. Ih laak ma kaal 2 sap in tui pia nawnlo ding hi. A teh tawh ki thuah in a liapna mun ah ni 3-4 sung koih ding hi. A pi pan 2 cm (letmat 1) hawi in tan ding hi. Huih ngahna, ni liapna mun ah a vang singseng dapin koih ding hi. (ul kai lo ding cihna hi) Tho puan tawh kibawl ip tawh khuh ding hi.\nKhaici hoih ngah nadingin a laihawl pum te teel in a gual kihalna pi 1, akung kihalna 8” in tuh ding hi. Tuh zawh ni 3 ciangin tui buak ding hi. Tua khit teh a paak dong kaal 1 khat vei tui buak ding hi. A ham kuan ciangin ni 10/15 ah khatvei tui buak ding hi. Khaicii nam 2 in kila thei hi.\nA taang pan a lak zia leh api pan a laak zia ahi hi. A pi pan a laak pen ahoih pen ahi hi. Tuk bei kuan ah tuh in khal kipat lam ah acii la leng hoih pen hi. Api tuh ding ahoih bek te in akiim kot 5-6 cm a pha te ahihi. A lian lua leh aneu lua te teello ding hi.\nA tam zaw hong ham/taak ciang in la ding hi. A votna mun, huih ngahna mun, a liapna mun ah kaal 2-3 sung bang dai keusak in sing ding hi. A hoih khaicii te hong kia ding hi. A hoih lo leh a nin teng hem khia in limtak in tun ding hi. Kum 2 dong ki zang thei hi. Khai ci te tui sungah diah ding hi. Tui tung a hong laam khaicii te hemkhia ding hi. A nuai a kia teng la inla nitaang ah a tui teng a keudong pho ding hi. Sawtpi pholo ding hi. Ni liap na mun ah kaal 2 sung daikeu sak in. AS ThangBawk\nPrevious: Hun na zangthei hiam? ~ Tdkhen\nNext: Na Khaksuah (Phlegm) in honglak na cidamna ~ Hau Lun


url: =England gamah Motor honpi khat tuahsia - TUNGZANG NEWS\nEngland gamah Motor honpi khat tuahsia\nEngland gam leitaw lam a om M5 Highway lamzikpi tungah November 5,2011 ni-in, motor 34 nasiatak kipukha in atawm pen mi 7 si in, 51 liam ci in British Police te in gen uh hi. Lamzikpi tungah a hat mahmah laitak akipukha ahih manin, banban in kipukha deudau hi a, Motor te zan zihziah in meikang in kuang ziahziah lai ci-in Assistant Chief Constable Mr. Anthony Bangham in gen hi.\nPalikte genna ah misi pha zah pen kitelcian zo nai loin, kibehlap lai dingin ummawh ung ci hi. Hih zahtak a Motor kiphutkhakna tawh kisai pen kiciantak kithei zo nai ci hi. A hi zongin Police te upmawhna ah meikai, meipi sah lua ahih man leh a mun kawt(wet) man hi dingin gen uh hi. Hih bang a Motor tuahsiatna pen British ah om ngei loin, tutunga pen a nasia penpen hi dingin kiciamteh hi.\nHih motor te tuahsiatna lamzikpi pen kikhakcip pah a, a tuahsia motor te khempeuh kihemkhia pah hi. Police te genna ah, lampi a sawtlo pen November 6,2011 (nipini ) ciang kikhak pelmawh ding ci hi. Paul Slaven, Tua teh tua Motor kiphutkhakna kiim nai a om fire department official in BBC kianga a genna ah hih tuahsiatna ah Motor 20 leh truck 6 bang kihel dingin gen a, mulkim huai mahmah ci hi.